Lebih 5,000 penduduk Raub hadiri Karnival Kita Madani Peringkat Negeri Pahang

(Menteri Besar Pahang beramah mesra dengan pengunjung di Karnival Kita Madani Peringkat Negeri Pahang di Raub)

RAUB, 22 Julai- Lebih 5,000 penduduk Raub membanjiri Karnival Kita Madani Peringkat Negeri Pahang. Menteri Besar Pahang, Datuk Seri Wan Rosdy Wan Ismail berkata, penganjuran karnival tersebut menjadi platform kepada kerajaan dalam usaha membantu rakyat mendepani kos sara hidup ketika ini.  Sebagai contoh, Jualan Rahmah dilihat memberi impak positif dalam usaha meringankan kos sara hidup rakyat.

(Menteri Besar Pahang, Datuk Seri Wan Rosdy Wan Ismail/Fb Wan Rosdy Wan Ismail)

Katanya, Jualan Rahmah merupakan satu program jualan barangan keperluan harian yang terdiri daripada barang makanan dan barang bukan makanan yang dikategorikan sebagai barangan keperluan harian di mana barangan tersebut boleh diperolehi dengan harga yang murah berbanding di pasar raya.  "Maknanya ini mendapat sambutan yang cukup baik daripada penduduk dan ini adalah satu usaha yang baik. Kalau beli di pasar raya berharga RM3, di sini RM2. Maknanya kerajaan prihatin dan kita ada pilihan membuat pembelian", katanya kepada media selepas merasmikan Karnival Kita Madani Peringkat Negeri Pahang Darul Makmur 2023 di Pekarangan Tapak Sehari Dong, Raub.  Selain mengadakan Jualan Rahmah, pelbagai program dilaksanakan seperti pertandingan memasak ikan sungai, pertandingan mewarna kanak-kanak, sukaneka, pameran daripada agensi-agensi terlibat, pemeriksaan kesihataan percuma dan cabutan bertuah. Karnival seumpamanya akan diteruskan ke daerah-daerah lain seluruh Pahang, memandangkan sambutan luar biasa yang diterima daripada penduduk.


Kerajaan persekutuan, negeri perlu sehaluan, segera capai sasaran

(Rafizi Ramli mengadakan sesi dialog pada Sesi Libat Urus Kajian Separuh Penggal RMK-12 Bersama Kerajaan Negeri P. Pinang/BERNAMA)

BAYAN LEPAS, 22 Julai- Kerajaan persekutuan dan kerajaan negeri yang sehaluan amat penting dalam menyegerakan usaha mencapai sasaran untuk menjadi negara berpendapatan tinggi menjelang 2028.  Menteri Ekonomi, Rafizi Ramli berkata, pertumbuhan ekonomi negeri juga akan lebih mudah untuk dipercepatkan sekiranya kedua-dua kerajaan sehaluan. Negeri Pulau Pinang dijadikan contoh dalam perkara itu, yang menurutnya lebih mudah untuk maju kerana sudah cukup matang serta mempunyai rekod prestasi dan infrastruktur yang baik.  Selain, memiliki pemain industri dalam kalangan pihak swasta dengan rangkaian global.  "Ia memerlukan kerjasama yang sangat erat antara negeri dan persekutuan kerana tiada siapa boleh melakukannya sendiri. Negeri tidak boleh melakukannya dengan sendiri, persekutuan juga tidak boleh melakukannya tanpa kerjasama negeri", katanya.

Sementara itu, Rafizi juga berkata kementeriannya sedia untuk bekerjasama dengan kerajaan Pulau Pinang dalam beberapa projek pengangkutan yang telah diumumkan Perdana Menteri Datuk Seri Anwar Ibrahim dan Menteri Pengangkutan Anthony Loke. "Walaupun saya masih belum mendapat butiran mengenai semua projek pengangkutan dan infrastruktur, kita akan membincangkannya di pelbagai peringkat seperti Kementerian Pengangkutan dan juga agensi bawah Kerajaan Pulau Pinang bagi memastikan projek itu berjalan lancar", katanya. Menurutnya, kesemua projek ini akan menjadi lonjakan kepada potensi ekonomi Pulau Pinang dalam menarik pelabur.  Beliau berkata demikian selepas menghadiri Sesi Penglibatan Separuh penggal Rancangan Malaysia ke-12 di Bayan Lepas.


PUSPAL diminta beri senarai tambah baik panduan kebenaran konsert artis luar negara

(Menteri Komunikasi dan Digital Fahmi Fadzil/BERNAMA)

KUALA LUMPUR, 22 Julai- Jawatankuasa Permohonan Penggambaran Filem Asing dan Persembahan Artis Luar Negara (PUSPAL) diminta memberikan senarai penambahbaikan peraturan kebenaran persembahan artis luar negara kepada Kementerian Komunikasi dan Digital (KKD) minggu depan, kata Menteri Komunikasi dan Digital Fahmi Fadzil.Beliau berkata senarai berkenaan diperlukan sebagai langkah pencegahan bagi mengelakkan perbuatan biadab yang berlaku pada konsert kumpulan The 1975 ketika Festival Good Vibes 2023 di Sepang, semalam, berulang.“Saya telah arahkan supaya pihak PUSPAL beri senarai penambahbaikan tatacara kepada saya minggu depan serta proses untuk memastikan perkara seperti ini tidak berulang,” katanya ketika ditemui pemberita selepas Majlis Penyerahan Watikah Komuniti MADANI di sini hari ini. Katanya beliau telah berjumpa pihak PUSPAL pada Jun lepas dan diberitahu bahawa mereka tidak menerima penyertaan (kumpulan muzik) The 1975 dalam festival itu. “Tetapi pihak penganjur buat rayuan. Dalam surat rayuan itu, mereka sertakan surat aku janji daripada pengurus kumpulan berkenaan yang menyatakan mereka akan bertanggungjawab sepenuhnya untuk konsert kumpulan itu,” katanya. Fahmi berkata Jawatankuasa PUSPAL itu akan dipengerusikan oleh Ketua Setiausaha Kementerian Komunikasi dan Digital (KKD) Datuk Mohamad Fauzi Md Isa bagi memastikan tindakan seperti itu tidak berulang.

(Fahmi Fadzil bergambar bersama komuniti pada Majlis Penyerahan Watikah Komuniti Madani Peringkat WPKL dan Putrajaya/BERNAMA)

Media melaporkan persembahan The 1975 di Good Vibes Festival 2023 dihentikan selepas vokalisnya Matty Healy menunjukkan pelbagai aksi kurang sopan di hadapan peminat.Beliau didakwa memegang botol arak ketika berada di atas pentas selain membuat ucapan menghina undang-undang Malaysia berkaitan Lesbian, Gay, Biseksual dan Transgender (LGBT).Sementara itu, mengenai penambahbaikan akta berkaitan isu penipuan “phishing”, Fahmi berkata akta merangkumi keselamatan siber bagi pangkalan data peribadi seperti Akta 709 di bawah Akta Perlindungan Data Peribadi 2010 akan dibawa ke Parlimen untuk dibincangkan berkenaan pindaan sewajarnya. “Ada penambahbaikan penting perlu dilakukan memandangkan Akta 709 pada waktu ini sudah agak lapuk. Dan banyak yang telah berubah terutama konsep data itu sendiri yang berubah dengan sangat mendadak. Sebagai contoh, data geolokasi pada waktu ini tidak dikira sebagai data yang berkait dalam Akta 709 dan pada masa yang sama, kita perlu memantapkan lagi Pusat Respons Scam Kebangsaan (NSRC) ,” katanya. Berkaitan kewujudan kandungan ajaran sesat di media sosial, Fahmi berkata Jabatan Kemajuan Islam Malaysia akan bekerjasama dengan Suruhanjaya Komunikasi dan Multimedia Malaysia (MCMC) bagi mengesan sebarang bahan atau kandungan ajaran sesat agar tindakan pantas dapat diambil. “Seringkali platform berkenaan seperti TikTok, sukar untuk kita jejaki video yang sama, dikongsikan di akaun lain sebab tag dan ayatnya berbeza tetapi videonya sama. Kita ada berbincang dengan TikTok untuk membantu dari aspek penguatkuasaan dan berbincang kalau boleh memanfaatkan teknologi Kecerdasan Buatan (AI) untuk bantu kenal pasti kandungan yang sama (jika dikongsi ke platform media sosial lain), jika wujud unsur ajaran sesat atau syiah,” katanya. Sebelum ini, tular video dalam media sosial memaparkan sebuah keluarga membuat pengakuan ajaran sesat, selain dua individu membabitkan lelaki dan wanita mendakwa Allah adalah Nabi Muhammad.Pada majlis itu, sebanyak 72 komuniti MADANI membabitkan tujuh parlimen di Kuala Lumpur dan Putrajaya telah menerima watikah berkenaan. Komuniti MADANI berperanan untuk menyalurkan informasi terkini dan sahih mengenai dasar dan inisiatif kerajaan kepada rakyat secara berterusan selain menjawab dan menangkis sebarang isu fitnah dan berita palsu yang semakin menular. - BERNAMA


RM2 juta bagi bantu R&D Jabatan Pengajian India UM

KUALA LUMPUR, 22 Julai- Sebanyak RM2 juta peruntukan tambahan akan diberi kepada Jabatan Pengajian India Universiti Malaya, UM.Perdana Menteri Datuk Seri Anwar menerusi ucapannya berkata peruntukan itu bagi pihak universiti menjalankan kerja-kerja penyelidikan dan pembangunan bagi jabatan tersebut."Saya berharap pihak senat Universiti Malaya (UM) akan menyokong kerja-kerja penyelidikan dan pembangunan (R&D) Pengajian Bahasa Tamil dan mampu menterjemah beberapa karya ke Bahasa Malaysia", katanya demikian dalam ucapannya di Persidangan Penyelidikan Tamil Antarabangsa ke-11 di Universiti Malaya, UM di sini.Sebelum ini,RM1 juta telah disalurkan kepada UM untuk persidangan yang berlangsung hari ini.Sementara itu dalam majlis berasingan, Perdana Menteri, Datuk Seri Anwar Ibrahim turut hadir bertemu dengan Persatuan Kebangsaan Pelajar Islam Malaysia (PKPIM) di Fakulti Kejuruteraan, UM.Pada majlis berkenaan, Perdana Menteri turut menasihati anak muda agar tidak mengeluh dan terus meningkatkan kefahaman Islam agar terus berjasa dalam kehidupan.


Penganjuran Mini KUD, inisiatif kerajaan bantu usahawan desa

(Timbalan Perdana Menteri Datuk Seri Dr Ahmad Zahid Hamidi/BERNAMA)

SUNGAI BESAR, 22 Julai- Mini Karnival Usahawan Desa (KUD) adalah terjemahan komitmen kerajaan bagi membantu usahawan desa ke tahap yang lebih baik.Malah ia sebagai bukti golongan ini tidak dipinggirkan dan akan memastikan produk tidak hanya untuk kegunaan pasaran domestik, malah di peringkat serantau dan antarabangsa.Timbalan Perdana Menteri Datuk Seri Dr Ahmad Zahid Hamidi yang juga Menteri Kemajuan Desa dan Wilayah berkata, pihaknya turut berkerjasama dengan kementerian dan agensi lain bagi memajukan usahawan desa."Yang Amat Berhormat Perdana Menteri mencadangkan selain produk berkualiti, pembungkusannya harus baik, harga pasarannya harus kompetetif, rangkaiannya harus bagus dan sisitem penjualan secara dalam talian harus juga diambil kira", katanya. Beliau berucap sempena penganjuran Mini Karnival Usahawan Desa (KUD) @ Sungai Besar yang diadakan selama tiga hari bermula semalam.

(Majlis Perasmian Program Mini Karnival Usahawan Desa (KUD) di Sungai Besar)


Na'im kutuk sekeras-kerasnya aksi biadab The 1975

HULU LANGAT, 22 Julai -Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar mengutuk sekeras-kerasnya tindakan biadab kumpulan rock terkenal antarabangsa, The 1975. Tindakan itu susulan aksi kurang sopan yang dipertontonkan di hadapan peminat pada festival muzik Good Vibes Festival 2023 di Litar Antarabangsa Sepang malam tadi. "Aksi The 1975 dalam konsert pada malam tadi adalah satu perbuatan melampau, biadab ,tidak bertamadun dan bertentangan dengan nilai-nilai ketimuran yang kita amalkan."Di bawah bidang kuasa KKD PUSPA mereka telah diambil tindakan."Jadi sebagai Menteri Agama saya menasihatkan dan bersetuju agar tindakan tegas diambil sebagai pengajaran", katanya kepada pemberita selepas Majlis Perasmian dan Penyerahan Watikah Pelantikan Akademi Daie Muda YADIM 2023 di sini.Na'im juga turut mengingatkan penganjur-penganjur festival muzik agar lebih sensitif dalam mematuhi peraturan dan garis panduan yang telah ditetapkan dengan mengambil kira nilai-nilai ketimuran, budaya dan keagamaan yang ada di Malaysia.

Media melaporkan persembahan The 1975 di Good Vibes Festival 2023 dihentikan selepas vokalisnya Matty Healy menunjukkan pelbagai aksi kurang sopan di hadapan peminat.

Penyanyi tersebut didakwa memegang botol arak ketika berada di atas pentas selain membuat ucapan menghina undang-undang Malaysia berkaitan lesbian, gay, biseksual dan transgender (LGBT).


Peruntukan RM1 juta, selaras isu berkaitan penghantar p-hailing

(Perdana Menteri berucap dalam program Temu AnwarSelangor X Belia P-hailing di Petaling Jaya/BERNAMA)

PETALING JAYA, 22 Julai- Perdana Menteri Datuk Seri Anwar Ibrahim memaklumkan sebanyak RM1 juta diperuntuk bagi melantik sekretariat tidak rasmi menyelaras isu berkaitan penghantar p-hailing.Ia bertujuan memastikan kebajikan pekerja industri itu terus terpelihara.Beliau optimis, penyelesaian terbaik adalah menerusi penyelarasan bagi mengurus hal ehwal golongan itu secara lebih tersusun dan profesional.

(Perdana Menteri berucap dalam program Temu Anwar Selangor X Belia P-hailing di Petaling Jaya/BERNAMA)

"Ini penting sebab kalau tidak, ia jadi tidak tersusun. Jadi kita tahu masalah penghantar p-hailing, masalah pinjaman, masalah kemudahan, masalah insurans, masalah dengan PERKESO. "Walaupun ada RM1 juta, jadi kita susun. Saudara susun sendiri. Saudara pilih siapa yang saudara nak jadi 'jurucakap' dan untuk itu di Selangor disiapkan 'jawatankuasa kecil'. Saya bantu sejuta untuk awak ambil 'kakitangan sepenuh masa' untuk bantu selaras, boleh hubungi. Jadi ada berhubung melalui telefon atau emel untuk semua ... boleh? katanya.

Beliau berkata demikian dalam program Temu Anwar Selangor X Belia P-hailing di Petaling Jaya.

Dalam pada itu, satu sesi pertemuan antara Perdana Menteri Datuk Seri Anwar Ibrahim dengan pengusaha perkhidmatan penghantaran bakal diadakan dalam masa terdekat.Ia bertujuan membawa serta membincangkan isu-isu pekerja perkhidmatan itu yang kurang diberi perhatian terutama melibatkan kebajikan, kemaslahatan dan bayaran perkhidmatan yang didakwa tidak berpatutan."Bagi saya seminggu, saya akan panggil semua syarikat p-hailing, saya akan jumpa di Pejabat Perdana Menteri, saya nak sampaikan pandangan saudara semua.

"Bagi saya satu minggu, saya tetapkan masa, saya jumpa dia, saya nak sampaikan pandangan saudara-saudara bahawa kadar itu terlalu rendah", katanya.


Asyraf diberi tempoh enam bulan buktikan kemampuan- PM

SABAK BERNAM, 22 Julai -Pengerusi Majlis Amanah Rakyat (MARA) Datuk Dr Ashraf Wajdi Dusuki diberi tempoh selama enam bulan bagi membuktikan kredibilitinya sebagai Pengerusi.Perdana Menteri, Datuk Seri Anwar Ibrahim berkata dalam tempoh berkenaan Asyraf perlu memberikan laporan bagi perkembangan dan kemajuan yang dicapai.“Mara, kita ada pengerusi baharu yang tampan, berani dan tegas. Cukup enam bulan kita hendak minta report (laporan).“Kalau kerja macam dulu kita tukar pengerusi Mara tetapi saya yakin, bila kita tampilkan tokoh muda, ada idea baharu dan jiwa bantu orang-orang Melayu,” katanya ketika berucap merasmikan Sentuhan Kasih Desa Selangor dan Mini Karnival Usahawan Desa di Stadium Sungai Besar, di sini hari ini.Tambah Anwar, dia menaruh keyakinan terhadap kemampuan Asyraf dalam membawa kejayaan kepada MARA.“Saya yakin dalam enam bulan, dia (Asyraf Wajdi) boleh tukar kemajuan dan Mara lebih baik daripada kita lihat dulu,” ujarnya.Asyraf Wajdi yang merupakan Setiausaha Agung UMNO dilantik Pengerusi Mara pada Mac lalu bagi menggantikan Datuk Azizah Mohd. Dun.

(Perdana Menteri, Datuk Seri Anwar Ibrahim)


Nahas helikopter: 7 penumpang, juruterbang stabil

(Nahas helikopter di kawasan apron UniKL MIAT Hangar dekat Lapangan Terbang Sultan Abdul Aziz Shah, Subang)

PUTRAJAYA, 22 Julai- Tujuh penumpang termasuk juruterbang helikopter yang terlibat dalam kemalangan di kawasan apron UniKL MIAT Hangar dekat Lapangan Terbang Sultan Abdul Aziz Shah, Subang, dilaporkan stabil.Ketua Pegawai Eksekutif Pihak Berkuasa Penerbangan Awam Malaysia, Kapten Norazman Mahmud berkata, helikopter dengan nombor pendaftaran 9M-BOF itu sedang menjalani ujian penerbangan yang dikendalikan Jabatan Bomba dan Penyelamat Malaysia.Menara kawalan trafik udara Subang menerima laporan berhubung kejadian pada pukul 11.52 pagi sebelum Perkhidmatan Bomba dan Menyelamat Lapangan Terbang bertindak segera terhadap insiden terbabit.Siasatan lanjut akan dijalankan oleh Biro Siasatan Kemalangan Udara (BSKU) Kementerian Pengangkutan mengikut Bahagian XXVI Peraturan-peraturan Penerbangan Awam 2016.

(Helikopter yang terlibat dalam kemalangan di kawasan apron UniKL MIAT Hangar dekat Lapangan Terbang Sultan Abdul Aziz Shah, Subang)


DAP terbuka kepada kritikan daripada mana-mana pihak

KULAI, 22 Julai -Parti Tindakan Demokratik (DAP) sentiasa terbuka menerima segala kritikan dan cadangan terhadap pelbagai perkara sama ada daripada parti pembangkang, mahupun daripada pihak kerajaan termasuk MCA.Setiausaha Publisiti Kebangsaan DAP, Teo Nie Ching menafikan dakwaan bahawa parti itu tidak boleh menerima kritikan atau cadangan daripada pihak lainKatanya, parti tersebut sentiasa mengalu-alukan cadangan membina yang mampu memberi manfaat kepada rakyat, termasuk daripada kalangan ahli parlimen kerajaan perpaduan.Malah kenyataan yang dibuat daripada MCA tidak dianggap sebagai kritikan yang negatif tetapi bersifat konstruktif.

"Kami juga selalu ada pertemuan dengan semua penyokong kerajaan supaya kalau ada polisi dan rang undang-undang yang boleh ditambah baik."Apa salahnya kalau kita bekerjasama. Kami terima segala kritikan dengan hati terbuka.Adakah kritikan tersebut bersifat provokatif atau membina dan menawar satu solusi yang memberi manfaat kepada rakyat", katanya ditemui pemberita selepas Majlis Apresiasi Pendidikan Daerah Kulai di Pejabat Pendidikan di sini.Turut hadir bersama ke Majlis Ahli Dewan Undangan Negeri (ADUN) Senai, Wong Bor Yang dan ADUN Bukit Batu, Chiong Sen Sern.

(Setiausaha Publisiti Kebangsaan DAP, Teo Nie Ching)


Kerajaan cadang wujud mekanisme perbaiki mutu pengeluaran, hasil usahawan desa

(Majlis perasmian Mini Karnival Usahawan Desa (KUD) dan Karnival Usahawan Orang Asli (KUOA) di Stadium Sungai Besar)

SUNGAI BESAR, 22 Julai- Kerajaan bercadang mewujudkan satu mekanisma untuk memperbaiki mutu pengeluaran serta hasil usahawan desa di negara ini.

Menurut Perdana Menteri Datuk Seri Anwar Ibrahim, ia bagi membantu usahawan-usahawan terlibat agar mampu menghasilkan produk yang berdaya saing serta dapat dipasarkan dengan baik.

(Perdana Menteri Datuk Seri Anwar Ibrahim)

"Kita telah mencadangkan supaya ada mekanisme untuk memperbaiki mutu pengeluaran dan hasil pengeluaran supaya hendak lebih mampu berdaya saing dan membantu dari segi pemasaran, sama ada melalui teknologi maklumat dan digital atau dengan cara-cara lain yang dapat dikendalikan oleh kementerian lain. "Sebab itu bila Timbalan Perdana Menteri (TPM) sebut tadi penyelarasan itu penting, kita mengeluarkan hasil di Kementerian Kemajuan Desa dan Wilayah, tetapi pemasarannya Kementerian Pertanian dan Keterjaminan Makanan, Lembaga Pemasaran Pertanian Persekutuan (FAMA). Maka ada penyelarasan yang baik untuk membantu sesama sendiri", katanya. Beliau berkata demikian semasa berucap pada Majlis Perasmian Mini Karnival Usahawan Desa (KUD) di Stadium Sungai Besar, Sabak Bernam Selangor.  Turut hadir, Timbalan Perdana Menteri, Datuk Seri Dr Ahmad Zahid Hamidi merangkap Menteri Kemajuan Desa dan Wilayah dan Ketua Setiausaha Negara Tan Sri Mohd Zuki Ali.


Kerajaan komited pastikan sumber makanan mencukupi

TANAH MERAH, 22 Julai -Kerajaan komited untuk terus mengurangkan kebergantungan import sumber bekalan makanan bagi memenuhi keperluan dalam negara.  Usaha itu akan dilakukan secara berterusan selari dengan objektif Dasar Agromakanan Negara 2021-2023 iaitu meningkatkan pertumbuhan pendapatan dan kualiti hidup yang lebih baik bagi pengeluar makanan.Menteri Pertanian dan Keterjaminan Makanan Datuk Seri Mohamad Sabu berkata, sektor pengeluaran bahan makanan seperti daging dan beras antara yang diberi keutamaan. Ini termasuk meluluskan penyediaan infrastruktur seperti sistem pengairan dan jalan di kawasan sawah Lembaga Kemajuan Pertanian Muda (MADA) sebanyak RM3 bilion  bagi menjayakan projek penanaman padi lima musim berskala besar dalam tempoh dua tahun di negara ini. "Kalau kita dapat kurangkan beras, daging kita boleh mengeksport."Saya nampak sekarang bidang akuakultur kita dah capai tahap memuaskan", katanya ketika di temui media selepas menghadiri Projek Kelompok Tanaman Jagung di Kampung Paloh di sini.Pelaksanaan projek mendapat bimbingan sepenuhnya daripada Jabatan Pertanian Negeri Kelantan dan menerima peruntukan lebih RM200,000 sejak tahun 2014.

(Menteri Pertanian dan Keterjaminan Makanan Datuk Seri Mohamad Sabu)


Jangan heret insitusi raja dalam politik negara

SABAK BERNAM, 22 Julai-Jangan heret Institusi diraja ke dalam perbahasan politik . Perdana Menteri Datuk Seri Anwar Ibrahim mengingatkan semua pihak agar tidak mengeluarkan kenyataan berbaur fitnah serta menyinggung Institusi diraja. Perdana menteri turut menggesa semua pihak agar tidak mengeluarkan kenyataan yang berbaur fitnah serta menyinggung Institusi diraja sehingga mengganggu gugat keharmonian dan kestabilan negara. Jelasnya, rakyat perlu mempertahankan institusi raja serta menghormati sistem beraja yang diamalkan di negara ini."Jangan samakan raja-raja dengan kita."Jangan seret dia dalam perbincangan kita. Saya kalau hendak buat penerangan berbeza pandangan, saya pergi menghadap. Begitu cara dia", katanya semasa berucap pada Majlis Perasmian Mini Karnival Usahawan Desa (KUD) di Stadium Sungai Besar di sini.Turut hadir, Timbalan Perdana Menteri merangkap Menteri Kemajuan Desa dan Wilayah, Datuk Seri Dr Ahmad Zahid Hamidi dan Ketua Setiausaha Negara, Tan Sri Mohd Zuki Ali.


Universiti disaran jalin kerjasama bagi pupuk minat dalam bidang STEM

KOTA TINGGI, 22 Julai-Beberapa universiti disaran menjalinkan kerjasama bagi melaksanakan program dengan pihak sekolah, bagi meningkatkan teknik pengajaran yang mendorong minat pelajar di dalam bidang aliran sains atau STEM. Menteri Pendidikan Tinggi, Datuk Seri Mohamed Khaled Nordin berkata, program tersebut merupakan salah satu usaha membantu pelajar mengenal pasti bidang yang patut diceburi seterusnya memudahkan mereka mendapatkan pekerjaan pada masa akan datang. "saya telah minta UPSI mempelopori gabungan universiti yang ada kepakaran untuk turun ke lapangan menggalakkan anak-anak untuk minat STEM dan berkongsi dengan pendidik bagaimana cara mengajar dengan lebih menarik", katanya selepas merasmikan Program UPSI SMARTHOME SCHOOLING@JOHOR di Sekolah Menengah Kebangsaan Jaafar Albar di sini.  Ketika ini aliran STEM kurang mendapat sambutan dalam kalangan pelajar disebabkan teknik pengajaran dan pembelajaran yang tidak menarik minat pelajar.Sebanyak RM30,479 diperuntukkan bagi menjayakan program berkenaan yang bertujuan meningkatkan kualiti pelajar calon SPM 2023 dalam lima matapelajaran iaitu Bahasa Melayu, Bahasa Inggeris, Matematik, Sains dan Sejarah. Dalam program sama, beliau turut menyampaikan sijil Wang Pendahuluan Pinjaman Perbadanan Tabung Pendidikan Tinggi Nasional, PTPTN bernilai RM454,500 kepada 303 pelajar yang berjaya melanjutkan pengajian di peringkat diploma.

(Menteri Pendidikan Tinggi, Datuk Seri Mohamed Khaled Nordin)


Program Temu Anwar: Tiada unsur politik

KOTA TINGGI, 22 Julai -Program Temu Anwar yang melibatkan sesi perjumpaan antara Perdana Menteri,Datuk Seri Anwar Ibrahim bersama pelajar di Universiti tidak ada unsur politik atau kempen sempena Pilihan Raya Umum Dewan Undangan Negeri, PRU DUN ke-15.Malah program berkenaan bertujuan untuk berkongsi hala tuju negara bersama golongan muda di insitusi pengajian Tinggi (IPT).Menteri Pendidikan Tinggi, Datuk Seri Mohamed Khaled Nordin menegaskan, sesi pertemuan itu yang berkonsepkan dialog bersama para pelajar itu juga adalah untuk menerapkan nilai-nilai murni dalam kalangan pelajar bagi mempersiapkan diri seterusnya membantu menyumbang kepada kejayaan negara."Perdana Menteri mahu pelajar memiliki pemikiran rasional."Memang itu yang saya katakan kepada para pelajar kerana masa depan negara bergantung kepada kekuatan fizikal, pemikiran dan rohani", katanya yang ditemui selepas melancarkan Program 'Smart Home Schooling@Johor' Sekolah-sekolah Menengah Kota Tinggi 2023 di Sekolah Menengah Kebangsaan (SMK) Tan Sri Jaafar Albar di sini.Mohamed Khaled mengulas gesaan ahli parlimen pembangkang yang mahu kerajaan menghentikan program temu Anwar yang dikatakan sebagai kempen politik bagi mempengaruhi undi anak muda pada PRU DUN ke-15.


Kempen, propaganda parti di Selangor perlu di luar kawasan masjid - JAIS

SHAH ALAM, 22 Julai - Jabatan Agama Islam Selangor (JAIS) mengarahkan pentadbir masjid dan surau di seluruh negeri itu supaya menghalang sebarang aktiviti atau program melibatkan ahli politik di kawasan rumah ibadat berkenaan.Pengarah Jabatan Agama Islam Selangor (JAIS) Datuk Mohd Shahzihan Ahmad berkata semua bentuk bahan kempen atau propaganda parti politik hendaklah dipastikan tidak berada di dalam premis bangunan atau di dalam kawasan pagar masjid dan surau."Ini memandangkan terdapat kemungkinan akan berlakunya usaha dan ikhtiar daripada parti-parti politik untuk mengadakan aktiviti propaganda politik mereka seperti di masjid dan surau di negeri Selangor."Aktiviti yang lazim sebelumnya adalah seperti program pengenalan calon yang bertanding dalam pilihan raya, program sumpah mubahalah, program berkumpulan ahli atau penyokong parti serta lain-lain seumpamanya," katanya dalam kenyataan hari ini.

(Pengarah JAIS, Datuk Mohd Shahzihan Ahmad)

Beliau berkata perkara itu juga dingatkan kepada pegawai dan jawatankuasa masjid serta surau di Selangor menerusi surat bertarikh 22 Ogos 2022. "Ketetapan ini selaras dengan arahan Majlis Agama Islam Selangor (MAIS) yang mengkehendaki masjid dan surau sebagai zon aman dan bebas daripada propaganda politik dan politik kepartian. Berdasarkan Peraturan-Peraturan Masjid dan Surau (Negeri Selangor) 2017, pentadbir masjid dan surau hendaklah membantu apa juga ketetapan yang dibuat oleh MAIS," ujarnya.Tambah Mohd Shahzihan, sebarang tindakan yang bersifat menghina atau mengingkari, melanggar atau mempertikaikan titah Sultan Selangor atau arahan MAIS, boleh dikenakan tindakan mengikut Enakmen Jenayah Syariah (Selangor) 1995, selain pegawai masjid juga boleh dibatalkan pelantikan mereka oleh MAIS.


Festival Good Vibes 2023 dibatalkan serta merta - Fahmi

PUTRAJAYA, 22 Julai - Festival Good Vibes 2023 yang dijadual berlangsung sehingga esok dibatalkan serta merta.Menteri Komunikasi dan Digital, Fahmi Fadzil berkata pembatalan itu susulan aksi dan kenyataan yang sangat biadab artis dari United Kingdom (UK) "The 1975" pada festival itu, malam tadi.

"Kerajaan Perpaduan tegas dengan pendirian untuk tidak berkompromi terhadap mana-mana pihak yang mencabar, memperlekeh serta melanggar undang-undang Malaysia," kata Fahmi ketika mengadakan pertemuan dengan penganjur Festival Good Vibes 2023 iaitu Future Sound Asia, hari ini.Tambah Fahmi, kerajaan sentiasa komited menyokong pembangunan industri kreatif dan kebebasan bersuara, namun tindakan menyentuh sensitiviti masyarakat khususnya yang bertentangan dengan adab dan nilai budaya tempatan tidak wajar dilakukan sama sekali."Saya faham keputusan ini akan memberi implikasi kepada penonton yang telah membeli tiket. Sehubungan itu, saya juga telah menggesa penganjur untuk mengenal pasti mekanisme ganti rugi kepada pembeli-pembeli tiket," katanya.

Dalam pada itu, satu laporan polis telah dibuat terhadap artis dan penganjur konsert berkenaan.Laporan polis dibuat Kementerian Komunikasi dan Digital (KKD) menerusi Jawatankuasa Permohonan Penggambaran Filem Asing dan Persembahan Artis Luar Negara (JK-PUSPAL).Laporan dibuat selepas pihak pengajur gagal mematuhi syarat-syarat ditetapkan.JK-PUSPAL menerusi kenyataan memaklumkan, ketika permohonan penganjuran dibuat, pihak penganjur telah memberi jaminan akan bertanggungjawab sepenuhnya terhadap persembahan tersebut."KKD amat kesal dengan tindakan sangat biadab ditonjolkan artis luar negara itu ketika membuat persembahan sempena Good Vibes Festival di Sepang semalam," kata jawatankuasa itu.

Hina undang-undang LGBT Malaysia, kumpulan 'The 1975' bersikap sangat biadab ketika konsert


Datuk Seri Salahuddin selesai jalani pembedahan, kini ditempatkan di ICU

ALOR SETAR, 22 Julai - Menteri Perdagangan Dalam Negeri dan Kos Sara Hidup, Datuk Seri Salahuddin Ayub telah selesai menjalani pembedahan pagi tadi selepas disahkan mengalami pendarahan otak.Beliau kini sedang menerima rawatan susulan di Unit Rawatan Rapi (ICU) dan dalam pengawasan pasukan perubatan di Hospital Sultanah Bahiyah, Alor Setar, Kedah.Perkara itu dimaklumkan Setiausaha Akbarnya, Syakirin Husnal menerusi satu kenyataan.

"Orang ramai dimohon agar tidak mengeluarkan sebarang spekulasi yang boleh menimbulkan kekeliruan terhadap situasi yang berlaku," kata Syakirin.Semalam, Datuk Seri Salahuddin dikejarkan ke Hospital Sultanah Bahiyah untuk mendapatkan rawatan pada pukul 10.15 malam selepas mengalami mual dan muntah-muntah.Ahli Parlimen Pulai itu kemudian disahkan mengalami pendarahan otak oleh doktor pakar.

Artikel Berkaitan:Salahuddin dikejarkan ke hospital selepas mual dan muntah-muntahSalahuddin alami pendarahan otak, sedang jalani pembedahan - Setiausaha Akhbar


Fadillah, Nanta, Hannah doakan Salahuddin diberi kesembuhan

(Salahuddin dikejarkan ke hospital  pada pukul 10.15 malam tadi selepas mengalami mual dan muntah-muntah)

KUALA LUMPUR, 22 Julai- Timbalan Perdana Menteri, Datuk Seri Fadillah Yusof mendoakan agar Menteri Perdagangan Dalam Negeri dan Kos Sara Hidup, Datuk Seri Salahuddin Ayub yang disahkan mengalami pendarahan otak, dikurniakan kesembuhan oleh Allah SWT.Menerusi ciapan di Twitter, Fadillah mendoakan semoga segala urusan Ahli Parlimen Pulai itu dipermudah.“Saya mendoakan semoga dipermudahkan segalanya dan semoga @MyDSA_official (akaun Twitter rasmi Salahuddin), YBM (Yang Berhormat Menteri) @KPDN_HQ dikurniakan Allah SWT kesembuhan...Aamiin,” menurut ciapan itu.

(Foto Fail: Timbalan Perdana Menteri, Datuk Seri Fadillah Yusof)

Setiausaha Akhbar Salahuddin, Nur Syakirin Husnal dalam kenyataan memaklumkan  Salahuddin disahkan mengalami pendarahan otak oleh doktor pakar dan kini sedang menjalani pembedahan di Hospital Sultanah Bahiyah, Alor Setar, Kedah.Kenyataan itu memaklumkan Salahuddin dikejarkan ke hospital berkenaan untuk mendapatkan rawatan pada pukul 10.15 malam selepas mengalami mual dan muntah-muntah.Turut mendoakan kesembuhan buat Timbalan Presiden Parti Amanah Negara itu ialah Menteri Kerja Raya, Datuk Seri Alexander Nanta Linggi.“Saya dan seluruh warga Kementerian Kerja Raya mendoakan agar YB Datuk Seri Salahuddin Ayub cepat sembuh dan dipermudahkan segala urusan,” kata Nanta dalam catatan di Facebook. Menteri Belia dan Sukan, Hannah Yeoh juga menitipkan doa buat Salahuddin agar diberi kesembuhan segera."Doakan sahabat saya, Salahuddin Ayub yang telah bekerja tanpa henti untuk berkhidmat kepada rakyat Malaysia dan semoga Tuhan mengurniakan kesembuhan segera buatnya," kata Hannah dalam catatan di Facebook.


Kerajaan perlu gandakan usaha perkasa ATM - Agong

KUALA LUMPUR, 22 Julai - Kerajaan perlu melipat gandakan usaha untuk terus memperkasa dan memodenkan Angkatan Tentera Malaysia (ATM).Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah bertitah usaha tersebut perlu agar ATM sentiasa memiliki keupayaan untuk mendokong dasar negara dalam menghadapi pelbagai bentuk senario ancaman.

“Semua ini menuntut kepada pembentukan ATM yang boleh dipercayai, berteknologi tinggi dan berupaya untuk diadaptasi bagi menghadapi pelbagai bentuk ancaman,” titah Yang di-Pertuan Agong.Seri Paduka bertitah demikian ketika menyempurnakan Istiadat Perbarisan Pentauliahan Diraja dan Pengurniaan Watikah Tauliah Pegawai Kadet ATM tahun 2023 di Kem Perdana Sungai Besi, di sini.Al-Sultan Abdullah selaku Pemerintah Tertinggi ATM bertitah kerajaan juga wajar memberikan tumpuan dalam menjaga aspek kebajikan dan kesejahteraan warga ATM serta keluarga mereka.Seri Paduka menyambut baik dan menghargai hasrat murni kerajaan untuk membina serta menaik taraf kediaman dan prasarana untuk kemudahan warga ATM yang sinonim dengan ungkapan ‘Rumahku, Syurgaku’. “Kerajaan Beta juga wajar memberikan tumpuan dalam menjaga aspek kebajikan dan kesejahteraan warga ATM serta keluarga mereka," titah Seri Paduka.

Pada istiadat itu, Seri Paduka menyampaikan watikah pentauliahan kepada 228 pegawai kadet ATM yang menamatkan pengajian Ijazah Sarjana Muda di Universiti Pertahanan Nasional Malaysia.Mereka terdiri daripada 136 Kadet Tentera Darat Malaysia (TDM) dan masing-masing 46 Tentera Laut Diraja Malaysia (TLDM) dan Tentera Udara Diraja Malaysia (TUDM).Kesemua mereka ditauliahkan sebagai Pegawai Muda ATM dengan pangkat Leftenan Muda selepas menamatkan program ijazah dan Latihan Ketenteraan Tahun Akhir, selama enam bulan di kolej perkhidmatan yang tamat pada 30 April lepas.Isitiadat turut menyaksikan Leftenan Muda Mohamad Norizzaini Norizam dinobatkan sebagai Pegawai Kadet Terbaik Keseluruhan.


Salahuddin alami pendarahan otak, sedang jalani pembedahan - Setiausaha Akhbar

ALOR SETAR, 22 Julai - Menteri Perdagangan Dalam Negeri dan Kos Sara Hidup, Datuk Seri Salahuddin Ayub telah disahkan mengalami pendarahan otak oleh doktor pakar, kata Setiausaha Akhbar Menteri Nur Syakirin Husnal.Menerusi kenyataan pagi ini, beliau berkata Salahuddin kini sedang menjalani pembedahan di Hospital Sultanah Bahiyah, Alor Setar, Kedah.

“Pihak keluarga Datuk Seri Salahuddin Ayub mengucapkan terima kasih atas semua doa, sokongan dan ingatan kepada beliau,” katanya.Semalam, Salahuddin dikejarkan ke hospital berkenaan untuk mendapatkan rawatan pada pukul 10.15 malam selepas mengalami mual dan muntah-muntah.Sebarang perkembangan mengenai kesihatan Salahuddin akan dimaklumkan dari semasa ke semasa, menurut kenyataan itu.-BERNAMA

Artikel Berkaitan: Salahuddin dikejarkan ke hospital selepas mual dan muntah-muntah


Hina undang-undang LGBT Malaysia, kumpulan 'The 1975' bersikap sangat biadab ketika konsert

KUALA LUMPUR, 22 Julai - Menteri Komunikasi dan Digital, Fahmi Fadzil menyifatkan aksi bercium vokalis Matty Healy dengan pemain bassnya pada konsert di 'Good Vibes Festival 2023' di Sepang malam tadi adalah satu tindakan yang sangat biadab.Katanya, vokalis kumpulan The 1975 itu turut menghina undang-undang berkaitan Lesbian, Gay, Biseksual dan Transgender (LGBT) di Malaysia sewaktu melakukan persembahan.

"Saya telah panggil penganjur untuk beri penjelasan dan akan berhubung dengan pihak berkuasa untuk dapatkan laporan penuh," kata Fahmi menerusi hantaran di Twitter.

Pada konsert malam tadi, Matty Healy menunjukkan pelbagai aksi kurang sopan dan aksi sangat biadab ketika melakukan persembahan.Dia didakwa memegang botol arak dan meludah ketika persembahan, selain membuat ucapan yang menghina undang-undang Malaysia mengenai LGBT sebelum mencium pemain bassnya Ross McDonalds di pentas.


Salahuddin dikejarkan ke hospital selepas mual dan muntah-muntah

KUALA LUMPUR, 22 Julai- Menteri Perdagangan Dalam Negeri dan Kos Sara Hidup Datuk Seri Salahuddin Ayub dikejarkan ke hospital di Alor Setar, Kedah selepas mengalami mual dan muntah-muntah.Perkara itu dimaklumkan Setiausaha Akhbar Menteri Nur Syakirin Husnal dalam kenyataan di sini hari ini.Beliau berkata Salahuddin telah dikejarkan ke hospital pada pukul 10.15 malam semalam."Beliau terdahulu mengadu mengalami mual dan muntah-muntah dan tidak dapat menyertai program seperti yang dijadualkan malam tadi."Pejabat Menteri KPDN akan memaklumkan mengenai perkembangan kesihatan beliau dari semasa ke semasa," katanya. -BERNAMA

(Semalam Datuk Seri Salahuddin telah turun padang merasmikan Program Jelajah Jualan RAHMAH Peringkat Negeri Kedah Tahun 2023 di Tapak Konvo UUM Sintok)


Kempen PRU DUN ke-15, masyarakat dinasihat tidak maki hamun

SELANGOR, 22 Julai- Perdana Menteri,Datuk Seri Anwar Ibrahim menasihati masyarakat agar tidak terpengaruh dengan kempen mencerca dan memaki hamun sepanjang kempen Pilihan raya Umum Dewan Undangan Negeri ke-15 (PRU DUN ke-15) kali ini.Anwar berkata perbuatan itu ke arah kempen yang tidak beradab dan beliau sendiri menjadi bahan cercaan oleh pihak tidak bertanggungjawab.Perdana menteri itu menyifatkan memaki hamun beliau atau pimpinan parti politik dalam Kerajaan Perpaduan tidak akan memberi kesan terhadap usaha membantu rakyat dan memajukan negara sebaliknya perlakuan negatif itu akan dinilai.Seterusnya dihukum rakyat dalam PRU DUN ke-15 di enam negeri pada 12 Ogos ini."Nampak macam dalam pilihan raya ini tidak ada batas akhlak dan nilai, ada sahaja yang orang yang maki. Sebab itu saya kata kita kena lari daripada nilai dan akhlak seperti itu bila disebut Madani. Madani tidak lari daripada prinsip nilai dan akhlak, kalau boleh cakap soal ekonomi dan kemampanan, tetapi jika tidak ada ehsan, tidak ada nilai dan akhlak, tidak jadi ekonomi itu,"katanya ketika berucap pada majlis 'Kita Hulu Klang Bersama PMX' di padang Rumah Pangsa PKNS AU2, Taman Keramat, di sini.Dalam pada itu, Anwar turut mengulangi komitmen dan tekad membebaskan negara daripada belenggu rasuah dengan tidak berkompromi dengan mana-mana pihak yang terlibat.


PRU DUN ke-15: Mahdzir Khalid calon BN DUN Pedu

KUALA LUMPUR, 22 Julai- Pengerusi Badan Perhubungan UMNO Kedah, Datuk Seri Mahdzir Khalid diumumkan sebagai calon BN mewakili Dewan Undangan Negeri (DUN) Pedu pada Pilihan raya Umum Dewan Undangan Negeri ke-15 (PRU DUN ke-15), 12 Ogos ini.  Bekas Ahli Parlimen Padang Terap itu menyertai keseluruhan 15 calon yang ditampilkan BN pada PRU DUN ke-15 di Kedah.  Mahdzir berkata gerak kerja telah dibentuk di semua peringkat pada pilihan raya berkenaan."Kami di Kedah telah bersedia dan gerak kerja telah dibentuk antara parti BN dan Pakatan Harapan (PH). Kami akan bekerja bersama-sama untuk PRU DUN ke-15," katanya selepas selesai Majlis Pengumuman Calon BN PRU DUN ke-15 di Dewan Tun Hussein Onn, Pusat Dagangan Dunia (WTC) Kuala Lumpur, malam tadi.


PRU DUN ke-15: BN akan bertanding di 108 kerusi

KUALA LUMPUR, 22 Julai- Barisan Nasional (BN) akan bertanding 108 daripada 245 kerusi Dewan Undangan Negeri (DUN) pada Pilihan raya Umum Dewan Undangan Negeri ke-15 (PRU DUN ke-15), 12 Ogos ini.  Pengerusinya, Datuk Seri Dr Ahmad Zahid Hamidi berkata gabungan parti itu menampilkan sebanyak 63 peratus calon muka baharu, dengan hanya 18 peratus dalam kalangan penyandang.  "20 peratus lagi terdiri daripada mereka yang pernah bertanding, tetapi mahu menawarkan diri mereka semula. Ia sebagai bukti kesinambungan muka baharu dan lama, kita juga tidak lupakan calon wanita, di mana cukup ramai calon dalam kalangan itu. Begitu juga pemuda dan bekas pemuda dan puteri," katanya dalam ucapan Majlis Pengumuman Calon BN PRU DUN ke-15 di Dewan Tun Hussein Onn, Pusat Dagangan Dunia (WTC) Kuala Lumpur. Dalam masa sama, Ahmad Zahid berkata BN turut menampilkan sebanyak 87 peratus calon yang memiliki kelayakan akademik di peringkat pengajian tinggi.  Pengumuman itu menyaksikan BN menampilkan calon daripada UMNO berikutan parti komponennya MIC dan MCA mengambil keputusan untuk tidak bertanding pada pilihan raya itu.

Suruhanjaya Pilihan Raya (SPR) menetapkan hari pengundian PRU DUN ke-15 di Kedah, Kelantan, Terengganu, Pulau Pinang, Selangor dan Negeri Sembilan pada 12 Ogos, penamaan calon pada 29 Julai, manakala pengundian awal pada 8 Ogos.  PRU DUN ke-15 membabitkan 36 DUN di Kedah, Kelantan (45), Terengganu (32), Pulau Pinang (40), Selangor (56) dan Negeri Sembilan (36).Senarai nama calon BN:Selangor (12 DUN)N01 Sungai Air Tawar - Datuk Rizam IsmailN03 Sungai Panjang - Datuk Mohd Imran TamrinN07 Batang Kali - Datuk Mohd Isa Abu KasimN08 Sungai Burong - Mohamad Khir RamliN12 Jeram - Datuk Jahaya IbrahimN13 Kuang - Datuk Hasnal Rezua Merican Habib MericanN17 Gombak Setia - Datuk Megat Zulkarnain OmardinN23 Dusun Tua - Datuk Johan Abd AzizN24 Semenyih - Wan Zulaika AnuaN44 Selat Klang - Datuk Roslee Abd HamidN51 Sijangkang - Mohd Al-Hafizi Abu BakarN55 Dengkil - Noorazli SaidNegeri Sembilan (17 DUN)N02 Pertang- Datuk Seri Jalaluddin AliasN03 Sungai Lui - Mohd Razi Mohd AliN05 Serting - Muhamad Zamri OmarN06 Palong - Mustapha NagoorN07 Jeram Padang - Datuk Mohd Zaidy Abdul KadirN09 Lenggeng - Mohd Asna AminN15 Juasseh - Puan Sri Bibi Sharliza Mohd KhalidN16 Seri Menanti - Muhammad Sufian MaradziN17 Senaling - Datuk Ismail LasimN19 Johol - Saiful Yazan SulaimanN26 Chembong - Datuk Zaifulbahri IdrisN27 Rantau - Datuk Seri Mohamad HasanN28 Kota - Suhaimi AiniN31 Bagan Pinang - Mohd Najib Mohd IsaN32 Linggi - Datuk Mohd Faizal RamliN34 Gemas - Datuk Abd Razak Ab SaidN35 Gemencheh - Suhaimizan BidarPulau Pinang (Enam DUN)N01 Penaga - Mohd Naim SallehN02 Bertam - Datuk Seri Reezal Merican Naina MericanN04 Permatang Berangan - Norhafizah OthmanN05 Sungai Dua - Datuk Dr Shaik Hussein MydinN21 Sungai Acheh - Rashidi ZinolN40 Telok Bahang - Ahmad Zaki Shah Shah HeadanKedah (15 DUN)N01 Ayer Hangat - Hisham Suhaily OthmanN04 Ayer Hitam - Hayazi AzizanN05 Bukit Kayu Hitam - Zainol Abidin MohamadN08 Pedu - Datuk Seri Mahdzir KhalidN09 Bukit Lada - Datuk Said Ali Syed RastanN15 Anak Bukit - Datin Nor Hasita Md Isa N19 Sungai Tiang - Mohamad Fadzil ZolkipliN21 Guar Chempedak - Abdul Paris Abdul HamidN24 Jeneri - Datuk Muhamad Khizri Abu KassimN26 Tanjong Dawai - (Ditangguhkan)N27 Pantai Merdeka - Wan Mohalina Wan MohamadN30 Bayu - Datuk Ishak MatN32 Kuala Ketil - Suriati Che MidN33 Merbau Pulas - Datuk Asmadi Abu TalibN36 Bandar Baharu - Nuraini YusoffTerengganu (27 DUN)N01 Kuala Besut - Tengku Zaihan Che Ku Abd RahmanN02 Kota Putera - Datuk Mohammad Pehimi YusofN03 Jertih - Mohd Rozaini RasliN04 Hulu Besut - Datuk Nawi MohamadN05 Jabi - Rosdi ZakariaN06 Permaisuri - Hamdan HamzahN07 Langkap - Datuk Sabri Mohd NoorN08 Batu Rakit - Bazlan Abdul RahmanN09 Tepuh - Muhammad Hanafi HasanN10 Buluh Gading - Omar AdamN11 Seberang Takir - Datuk Seri Ahmad Razif Abdul RahmanN12 Bukit Tunggal - Wan Noorislam Wan HashimN14 Bandar - Armi Irzan MohdN15 Ladang - Datuk Mohd Sabri AlwiN17 Alur Limbat - Yuseri IsaN18 Bukit Payong - Mohd Khim @ Mohd Khan Abd RahmanN20 Pengkalan Berangan - Datuk Nik Dir Nik Wan KuN21 Telemung - Datuk Rozi MamatN23 Kuala Berang - Jalaludin IsmailN24 Ajil - Datuk Seri Jailani JohariN25 Bukit Besi - Datuk Dr Din AdamN26 Rantau Abang - Mohd Asri MohamadN28 Paka - Ahmad Abdullah Abd WahabN29 Kemasik - Mohd Khairi Afiq Mohd YusofN30 Kijal - Datuk Seri Ahmad SaidN31 Chukai - Datuk Seri Mohamed Rahim HussinN32 Air Putih - Dr Mohd Zaki SallehKelantan (31 DUN)N01 Pengkalan Kubor - Zulkifli AbdullahN02 Kelaboran - Mohd Rosdi RazaliN04 Wakaf Bharu - Abdul Mannan Md SaidN05 Kijang - Haris HussinN06 Chempaka - Nik Normi Nik AyubN10 Bunut Payong - Datuk Mohamed Hasnan Che HussinN11 Tendong - Noor Hariri Mohamed NoorN13 Meranti - Zahri OmarN15 Gual Periok - Anuar MohamadN16 Apam Putra - Datuk Akbar SalimN17 Salor - Mohamad HusainN21 Pantai Irama - Zakiah Md NoorN22 Jelawat - Datuk Yusri Che NohN23 Melor - Azmi IshakN25 Kok Lanas - Ahmad DeramanN27 Gual Ipoh - Zuhairi ZakariaN28 Kemahang - Mazli MustafaN29 Selising - Datuk Hashim IsmailN31 Semerak - Marshella AliN32 Gaal - Mohd Aliff Nasrol Mat NasinN33 Pulai Chondong - Muhammad Fakhran Che Jusoh @ YusoffN35 Kemuning - Mohd Fakaaruddin IsmailN36 Bukit Bunga - Datuk Mohd Adhan KechikN37 Air Lanas - Nasrul Hadi KamaruzamanN38 Kuala Balah - Mohd Yamiin Anuar Mat ZainN40 Guchil - Dr Zuber HasanN41 Manek Urai - Datin Suzaini Adlina SukriN42 Dabong - Ahmad Firdaus MuhammadN43 Nenggiri - Ab Aziz YussofN44 Paloh - Amran ArifinN45 Galas - Mohd Syahbuddin Hashim


Kapal karam Sebuyau, pasukan SAR pertimbang tindakan pengapungan

SEBUYAU, 21 Julai- Pasukan mencari dan menyelamat (SAR) akan melancarkan operasi pengapungan sebagai langkah terakhir mengesan kru kapal kargo karam yang masih hilang.Pengarah Agensi Penguatkuasaan Maritim Malaysia (Maritim Malaysia) Sarawak, Laksamana Pertama Maritim Zin Azman Md Yunus berkata ia memandangkan tiada sebarang penemuan signifikan setakat ini. Pihaknya masih mencari badan swasta yang mempunyai kemampuan dan kepakaran bagi menjalankan operasi sedemikian.Ia merupakan operasi pertama seumpamanya di Sarawak melibatkan kapal sepanjang 56 meter. "Proses mengambil masa antara empat ke lima hari kerana perlu dapatkan kapal, kren dan penyelam yang mahir sebagai persediaan pengapungan, ia proses dan kerja yang berisiko," katanya.

(Pengarah Agensi Penguatkuasaan Maritim Malaysia (Maritim Malaysia) Sarawak, Laksamana Pertama Maritim Zin Azman Md Yunus)

Beliau menyatakan perkara itu kepada media di Pusat Operasi Mencari dan Menyelamat di Jeti Sebuyau, Sarawak.  Lapan mangsa yang masih hilang ialah tiga warga tempatan, empat warga Myanmar dan seorang warga Indonesia.  Operasi hari kedua melibatkan 90 anggota dari lima agensi dengan pencarian meliputi kawasan seluas 373 batu nautika persegi.


Kes seludup manusia, 56 warga Indonesia ditahan - Polis Perak

IPOH, 21 Julai- Polis Perak menahan 56 warga Indonesia yang dipercayai terlibat dalam dua kes penyeludupan manusia di Pangkor dan Segari.  Ketua Polis Daerah Manjung, ACP Mohamed Nordin Abdullah berkata turut ditahan tiga lelaki tempatan.  "10 suspek terlibat bagi kes di Pangkor manakala dua suspek bagi kes di Segari. "Kes disiasat di bawah Seksyen 26A Akta Antipemerdagangan Orang dan Antipenyeludupan Migran (ATIPSOM) 2007 dengan hukuman penjara maksimum 20 tahun dan boleh dikenakan denda.  "Kesemua suspek bagi kedua-dua kes akan dituduh di Mahkamah Sesyen Ipoh, 25 Julai ini," katanya menerusi kenyataan.


Skim Baja Perintis pertingkat kapasiti pengeluaran beras

(Datuk Seri Mohamad Sabu berkata inisiatif itu akan memperuntukkan baja tambahan kepada petani selain skim baja sedia ada)

SEREMBAN, 21 Julai- Skim Baja Perintis diperkenalkan menerusi Pertubuhan Peladang Kebangsaan (NAFAS) sebagai skim subsidi baja tambahan kepada petani bagi mempertingkat kapasiti pengeluaran beras negara.  Menteri Pertanian dan Keterjaminan Makanan, Datuk Seri Mohamad Sabu berkata inisiatif itu akan memperuntukkan baja tambahan kepada petani selain skim baja sedia ada.  Beliau yakin NAFAS komited melaksanakan inisiatif itu dan memainkan peranan dalam membekalkan baja berkualiti pada masa akan datang.  "Kerajaan akan terus membantu dan NAFAS tahun ini akan lebih cergas membekalkan baja. Kelewatan sifar, bekalan akan diberi ikut musim," kata Mohamad ketika ditemui media dalam Program Santai Peladang bersama Pemimpin Peladang dari Zon Tengah di sini.  Dalam majlis itu, NAFAS turut menyampaikan sijil penghargaan kepada Pertubuhan Peladang Negeri (PPN) dan Pertubuhan Peladang Kawasan (PPK) yang merupakan pelabur tertinggi Zon Tengah bagi Skim Pelaburan Khas Peladang-Dana Peladang Kebangsaan (DPK) hingga Jun tahun ini.

(Mohamad ketika ditemui media dalam Program Santai Peladang bersama Pemimpin Peladang dari Zon Tengah)


Sektor EV tingkat kerjasama pelabur asing

KUALA LUMPUR, 21 Julai- Segala inisiatif kerajaan dalam sektor kenderaan elektrik (EV) telah menyumbang kepada peningkatan kerjasama dan minat pelabur asing ke Malaysia.Menurut Penganalisis Ekonomi, Profesor Madya Dr. Ahmed Razman Abdul Latiff, ia meliputi penerokaan dan pewujudan industri EV dalam negara."Ini bertepatan dengan perancangan kerajaan sejak tahun 2020 menerusi Dasar Automotif Malaysia 2020. Salah satu fokus bagi 10 tahun iaitu dari tahun 2020 hingga 2030 ialah untuk kenderaan tenaga kuasa mesra alam. Perkembangan terkini, sudah banyak pihak membuka peluang seperti yang kita dapat lihat hab di Tanjung Malim, Geely dan termasuk juga pembukaan cawangan Tesla," katanya kepada pemberita di sini. Tambahnya, industri EV di Malaysia mampu membuka peluang pekerjaan kepada golongan B40 dan M40 sekali gus meningkatkan pendapatan rakyat tempatan. Kenderaan EV mampu milik juga bakal direalisasikan sekiranya lebih banyak pelabur asing menjadikan Malaysia sebagai hab bagi pasaran EV.


PUTRAJAYA, 21 Julai- Kerajaan Perpaduan mengambil maklum peningkatan jumlah kes provokasi agama, bangsa dan institusi diraja (3R) Ke arah itu satu sesi libat urus berhubung perkara berkenaan diadakan melibatkan lebih 50 wakil kerajaan dan swasta.Menteri Di Jabatan Perdana Menteri (Undang-Undang dan Reformasi Institusi), Datuk Seri AzalinaOthman menerusi kenyataan memaklumkan Dialog Perundangan 3R diadakan bagi mengkaji semula kerelevanan undang-undang sedia ada.Tiga persoalan utama yang dikemukakan ialah pemansuhan perundangan sedia ada dan penggubalan akta baharu, pindaan perundangan bagi memastikan isu provokasi 3R dapat ditangani secara holistik dan mengenal pasti usaha menangani isu berkenaan melalui pendekatan lain."Sesi berkenaan turut mengenal pasti cabaran yang dihadapi agensi penguatkuasaan seperti Polis Diraja Malaysia dan Suruhanjaya Komunikasi dan Multimedia Malaysia termasuk penyebaran maklumat yang pantas melalui penggunaan teknologi canggih, akaun dalam talian palsu/digodam, kerahsiaan nama yang tidak dapat dikesan serta teknologi kecerdasan buatan yang menyukarkan proses siasatan dan pendakwaan.Hasil perbincangan kumpulan fokus dan Dialog Perundangan 3R akan dibentangkan kepada Jemaah Menteri," menurut kenyataan itu.

(Datuk Seri Azalina berkata Dialog Perundangan 3R kaji kerelevanan undang-undang sedia ada/Foto fail)


Kesesuaian penggunaan tandas seramik dinilai semula

IPOH, 21 Julai- Perbincangan lebih terperinci akan dilakukan bersama Jabatan Kerja Raya (JKR) berhubung kesesuaian penggunaan tangki pam tandas seramik di sekolah.  Exco Pendidikan, Pengajian Tinggi, Belia dan Sukan Perak, Khairudin Abu Hanipah berkata ini berikutan perkara tersebut melibatkan aspek teknikal. Jelas beliau, keutamaan perlu sentiasa diberikan kepada keselamatan murid ketika berada di sekolah.  "Kena disusun, dinilai, dipantau oleh jabatan teknikal berdasarkan kepada kesesuaian tandas tersebut."Kalau rasa tandas itu tidak sesuai untuk guna seramik kita boleh cadangkan guna plastik dan sebagainya tetapi bergantung kepada penilaian jabatan teknikal."Mereka lebih arif berkaitan kesesuaian penggunaan tandas seramik atau plastik," katanya di sini hari ini.

(Exco Pendidikan, Pengajian Tinggi, Belia dan Sukan Perak, Khairudin Abu Hanipah)

Beliau mengulas mengenai kewajaran penggunaan tangki pam tandas seramik di sekolah susulan insiden murid tahun tiga ditimpa pam jenis itu Selasa lalu.  Terdahulu, Khairudin mengadakan Ziarah Cakna ke rumah pemenang pingat emas acara lontar peluru Special Olimpik Division 1, Berlin Jerman 2023 Nur Asliza Mohd Sapri di Ipoh.


UPSI disaran main peranan tawar kursus TVET tahap tinggi

TANJUNG MALIM, 21 Julai- Universiti Pendidikan Sultan Idris (UPSI) disaran memainkan peranan signifikan menawarkan kursus Pendidikan dan Latihan Teknikal dan Vokasional (TVET) tahap tinggi bagi melahirkan lebih ramai pendidik dalam bidang itu.Menteri Pendidikan Tinggi, Datuk Seri Mohamed Khaled Nordin berkata UPSI dilihat mampu melaksanakan tugas itu sebagai Institusi Pengajian Tinggi (IPT) yang menyediakan kursus pendidikan."UPSI boleh memainkan peranan, pertama untuk membekalkan guru-guru yang diperlukan dalam bidang TVET. "Jadi tidak hairanlah pada hari ini, UPSI juga turut menawarkan program yang ada kaitan dengan TVET supaya pada akhirnya, bekalan guru untuk TVET juga datangnya daripada UPSI," katanya kepada pemberita di sini.

(Menteri Pendidikan Tinggi, Datuk Seri Mohamed Khaled Nordin)

Antara bidang TVET tahap tinggi yang boleh diteroka adalah kecerdasan buatan (AI).UPSI juga berkeupayaan menyediakan kurikulum serta subjek yang menggunakan pengalaman digital.


Program Jualan Rahmah Bergerak akan diperluaskan - Salahuddin

SINTOK, 21 Julai- Program Jualan Rahmah Bergerak menerusi pendekatan 'Kedai Cari Rakyat' akan diperluas dan diperbanyakkan ke kawasan-kawasan pedalaman yang jauh daripada kawasan pusat bandar atau pasar raya besar.  Ia selepas Kementerian Perdagangan Dalam Negeri dan Kos Sara Hidup (KPDN) mendapat tawaran daripada pengusaha-pengusaha lori dan van yang menawarkan perkhidmatan secara percuma untuk membawa barang-barang jualan Rahmah ke kawasan terbabit. Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata berdasarkan pemerhatian yang dilakukan sejak program itu dilaksanakan, ia mendapat sambutan menggalakkan daripada orang ramai. Jumlah pengangkutan untuk membawa barangan tersebut perlu ditambah bagi meningkatkan lagi keberkesanan membantu rakyat dengan cara lebih bersasar.  "Kita sedang meningkatkan libat urus dengan rakan-rakan kita yang terlibat dalam bidang pengangkutan dan nampaknya libat urus ini penting untuk kita pastikan lebih banyak destinasi dapat kita sampai dengan pendekatan jualan Kedai Cari Rakyat ini," katanya kepada pemberita selepas menghadiri Program Jelajah Jualan Rahmah Peringkat Negeri Kedah di tapak Pesta Konvokesyen, Universiti Utara Malaysia (UUM) di sini. Program Jelajah Jualan Rahmah di UUM Sintok itu diadakan selama dua hari berturut-turut bermula hari ini.  Antara barang dijual termasuk ayam segar, telur ayam, minyak masak paket satu kilogram, gula, tepung gandum, beras, bawang besar, dan beras pulut.


Peruntukan RM200 juta baik pulih kediaman ATM

KUALA LUMPUR, 21 Julai- Perdana Menteri, Datuk Seri Anwar Ibrahim mengumumkan peruntukan RM200 juta bagi membaik pulih kediaman warga Angkatan Tentera Malaysia (ATM) di seluruh negara.Panglima ATM, Jeneral Tan Seri Affendi Buang berkata dana tambahan itu merupakan keperihatinan kerajaan terhadap kebajikan warga ATM, bukan sahaja kesejahteraan anggota malah kualiti hidup keluarga mereka sentiasa terpelihara.Affendi menyambut baik keputusan kerajaan meluluskan dana tambahan berbanding peruntukan yang diumumkan melalui Belanjawan 2023. "Peruntukan ini memastikan kerja pembaikan dan penyelenggaraan keseluruhan Rumah Keluarga Angkatan Tentera (RKAT) dapat dilaksanakan dengan sempurna."Peruntukan tersebut juga dapat menambah baik tahap keselesaan anggota tentera dan keluarga yang mendiami RKAT seterusnya menyumbang kepada peningkatan moral warga ATM," katanya menerusi kenyataan.


MITM 2023 sasar jualan RM15 juta

IPOH, 21 Julai- Sebanyak RM15 juta jualan disasarkan sepanjang Pameran Pelancongan Antarabangsa Malaysia (MITM) 2023 yang berlangsung selama tiga hari, bermula hari ini, di sini. Exco Pelancongan, Industri, Pelaburan dan Pembangunan Koridor negeri Perak, Loh Sze Yee berkata pameran dijangka menarik kehadiran 20,000 pengunjung.Sekali gus merupakan satu langkah mempromosi Perak kepada pelancong, bersempena Tahun Melawat Perak (TMP) 2024.  Melibatkan 63 reruai yang menawarkan pelbagai produk pelancongan dari dalam dan luar negara, MITM 2023 turut menyediakan diskaun RM300 bagi pembelian pakej dari luar negara seperti China, Taiwan, Eropah, Vietnam dan Thailand.Manakala diskaun RM50 untuk pakej produk pelancongan tempatan.  "Sasaran mereka adalah sebanyak RM15 juta jualan dalam tiga hari ini dan juga menyasarkan 20,000 pengunjung."Tahniah kerana telah berjaya mengadakan pameran ini dan ia merupakan salah satu langkah kita untuk mempromosikan Perak dalam Tahun Melawat Perak 2024," katanya.

(Exco Pelancongan, Industri, Pelaburan dan Pembangunan Koridor negeri Perak, Loh Sze Yee)

Beliau bercakap kepada pemberita pada majlis perasmian MITM 2023, di sini hari ini. Menyentuh mengenai persediaan Tahun Melawat Perak 2024, Sze Yee berkata kerajaan negeri menyalurkan peruntukan tambahan sebanyak RM7 juta bagi menaik taraf sektor pelancongan di negeri itu. Selain tujuan promosi, ia juga bagi menaik taraf papan dan mercu tanda, penyelenggaraan jalan serta pencahayaan di kawasan pelancongan.


KUALA LUMPUR, 21 Julai- Ringgit terus menyusut berbanding dolar Amerika Syarikat (AS) hari ini berikutan unit negara maju itu kekal kukuh menjelang mesyuarat Rizab Persekutuan minggu depan yang dijangka menaikkan kadar faedah sebanyak 25 mata asas lagi, kata penganalisis.Pada 6.00 petang, mata wang tempatan berada pada 4.5600/5655 berbanding dolar AS daripada 4.5400/5465 sewaktu ditutup pada Khamis.Peniaga berkata pergerakan ringgit adalah seiring dengan kebanyakan mata wang Asia lain, menjejaki yuan China yang menerima tekanan baharu berikutan perbezaan hasil yang semakin meluas dengan AS dan isyarat pemulihan ekonomi yang tidak menentu.Ketua Ahli Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata ringgit lemah menjelang akhir sesi kepada 4.5623 selepas mencatatkan peningkatan mendadak sejak minggu lepas.“Mungkin terdapat kombinasi aktiviti pengambilan untung dan kebimbangan yang meningkat terhadap ekonomi China yang dijangka menjurus kepada permintaan kepada dolar AS yang lebih tinggi. Indeks Dolar AS melonjak sehingga 100.69 mata hari ini, memberikan isyarat kembalinya permintaan terhadap dolar AS,” katanya kepada Bernama.Sementara itu, ringgit diniagakan kebanyakannya tinggi berbanding sekumpulan mata wang utama semasa ditutup semalam.Mata wang tempatan menokok berbanding euro kepada 5.0735/0796 daripada 5.0902/0975 semasa ditutup pada Khamis, meningkat berbanding yen Jepun kepada 3.2185/2229 daripada 3.2540/2589, namun merosot berbanding pound Britain kepada 5.8669/8740 daripada 5.8630/8714 sebelumnya.Ringgit diniagakan bercampur-campur berbanding mata wang Asean lain.Mata wang tempatan itu turun berbanding peso Filipina kepada 8.33/8.34 daripada 8.32/8.34 pada Khamis dan merosot berbanding rupiah Indonesia kepada 303.4/303.9 daripada 302.9/303.5 sebelum ini.Ringgit naik berbanding baht Thailand kepada 13.2327/2541 daripada 13.3525/3780 dan menokok berbanding dolar Singapura kepada 3.4304/4350 daripada 3.4324/4378 semalam. -BERNAMA

(Ringgit terus rendah berbanding pengukuhan dolar AS)


Tenaga boleh baharu, ASEAN perlu teroka lebih banyak peluang kerjasama

BANDAR SUNWAY, 21 Julai- Lebih banyak peluang kerjasama perlu diteroka terutama di peringkat ASEAN dalam bidang tenaga boleh baharu.

Menteri Sumber Asli, Alam Sekitar dan Perubahan Iklim, Nik Nazmi Nik Ahmad menyeru semua negara serantau bekerjasama, merangka dasar dan pelan hala tuju menjurus kepada kemampanan serantau.Selain menyokong usaha menangani perubahan iklim, pelaburan mampan merentas pelbagai sektor juga mampu mencipta peluang ekonomi bidang baharu."ASEAN perlu bersama-sama dalam pelbagai isu termasuk pembiayaan berkaitan iklim yang saksama, selain pelaksanaan strategi berkaitan ESG, perubahan iklim dan peralihan tenaga. "Kerjasama perlu digembleng bukan sekadar sesama kerajaan tetapi juga dalam kalangan masyarakat sivil dan perniagaan," katanya.Beliau berucap pada sesi Bengkel Pembangunan Mampan ASEAN 2023, di sini hari ini. Dalam ucapannya, Nik Nazmi turut berkongsi usaha dilakukan Malaysia bagi mencegah perubahan iklim, antaranya Pelan Hala Tuju Peralihan Tenaga (NETR) yang bakal dilancarkan minggu depan.

(Lebih banyak peluang kerjasama perlu diteroka terutama di peringkat ASEAN dalam bidang tenaga boleh baharu/Foto fail)


Lawatan Anwar ke Vietnam disifatkan berjaya

(Foto SADIQ ASYRAF/Pejabat Perdana Menteri Malaysia)

VIETNAM, 21 Julai- Lawatan Perdana Menteri, Datuk Seri Anwar Ibrahim ke Vietnam disifatkan berjaya memandangkan beliau bersama delegasi mendapat sambutan sangat baik dalam rangka lawatan kerja dua hari ke negara itu. Anwar berkata hasil lawatan kerja itu juga dapat memperkukuhkan lagi hubungan kedua-dua negara. Tambahnya, dapatan hasil lawatan tersebut juga beliau berharap, Malaysia perlu mengambil serta berkongsi pengalaman dengan Vietnam terutama dalam membangunkan ekonomi serta negara. Ini memandangkan ekonomi serta pembangunan Vietnam mampu berkembang dengan pesat.  Vietnam juga dilihat mampu mentadbir negara dengan baik termasuk dalam menangani rasuah.  "Vietnam boleh meningkat maju dalam masa singkat. Negara itu juga mempunyai ekonomi yang menggerunkan, menakjubkan dan antara negara membangun yang berkembang serta berjaya di dunia. Ini bermakna tadbir urus diutamakan, membersihkan negara daripada pengaruh yang melemahkan sendi negara itu," katanya dalam sidang media khas di lapangan Terbang Antarabangsa Noi Bai, Vietnam. Dalam lawatan itu juga, Anwar serta delegasi melakukan kunjungan hormat ke atas Presiden Vietnam, Vo Van Thuong.  Anwar menzahirkan rasa puas hati terhadap hubungan erat yang terjalin di antara Malaysia dan Vietnam.  Selain, menerangkan dasar-dasar baharu negara kepada Presiden Vietnam.  Malaysia dan Vietnam mempunyai kerjasama ekonomi yang kukuh dan masih terdapat banyak peluang kerjasama baharu yang boleh diteroka kedua-dua negara terutamanya dalam bidang pertanian dan industri halal.  Beliau turut mengambil kesempatan menjemput Presiden Vietnam untuk berkunjung ke Malaysia dalam waktu terdekat. Sementara itu, Anwar berkata syarikat Malaysia digalakkan menembusi pasaran halal di Vietnam bagi memajukan industri halal di negara tersebut. Industri halal dilihat sebagai satu platform dalam mempromosikan peluang perniagaan halal dalam kalangan pemain industri, sekali gus membantu Vietnam memasuki pasaran eksport ke negara Islam.

Artikel BerkaitanPM dan isteri berkesempatan lawat Book Street HanoiPM puji resolusi UNHRC bendung kebencian agama


Kapal terbalik, laut gelora menyukarkan operasi pencarian mangsa

SEBUYAU, 21 Julai- Laut bergelora selain kadar penglihatan terhad antara cabaran dalam operasi pencarian lapan mangsa kapal terbalik di perairan Sebuyau.Tinjauan Radio Televisyen Malaysia (RTM) bersama pasukan polis marin di lokasi nahas mendapati keadaan laut bergelora juga menyukarkan sebarang operasi penyelaman.Menurut Pengarah Maritim Negeri Sarawak, Agensi Penguatkuasaan Maritim Malaysia (Maritim Malaysia), Laksamana Pertama Maritim Zin Azman Md Yunus, perjalanan ke lokasi nahas juga mengambil masa sekitar 40 minit dari jeti Sebuyau yang terletak di 7.8 batu nautika.  "Maritim Malaysia percaya pada hari kejadian, kapal mungkin terbalik disebabkan gelombang tidak kurang daripada 15 meter tinggi. "Bukan mudah untuk sesebuah kapal itu terbalik kecuali disebabkan pukulan ombak besar," katanya kepada pemberita di sini.Rabu lalu, sebuah kapal kargo karam di laut Sebuyau bersama lapan anak kapal.Kapal membawa muatan batu dalam pelayaran dari Kuching ke Sibu itu dipercayai karam di kedudukan 12 batu nautika dari Muara Tebas sekitar pukul 11.00 malam.

(Tinjauan Radio Televisyen Malaysia (RTM) bersama pasukan polis marin di lokasi nahas mendapati keadaan laut bergelora juga menyukarkan sebarang operasi penyelaman)


Kesedaran masyarakat orang asli terhadap pendidikan memberangsangkan

PUTRAJAYA, 21 Julai- Tahap kesedaran masyarakat orang asli terhadap kepentingan pendidikan semakin memberangsangkan, kata Ketua Setiausaha Kementerian Kemajuan Desa dan Wilayah, Datuk Seri Ramlan Harun.Ini berdasarkan peningkatan jumlah pelajar orang asli yang sedang mengikuti pengajian di Institusi Pengajian Tinggi (IPT) dalam pelbagai jurusan iaitu seramai 751 orang, setakat ini.Tahun lalu sahaja, tujuh orang pelajar orang asli berjaya melanjutkan pengajian ke luar negara, menerusi program Ijazah Luar Negara (ILN) yang dilaksanakan bermula tahun 2010.Ia daripada jumlah keseluruhan 93 orang pelajar yang kini sedang menuntut di Institusi Pengajian Tinggi di United Kingdom, Rusia, Amerika Syarikat, Australia, Perancis dan Korea."Kerajaan menyediakan pelbagai platform selain yang memasuki ke IPT di arus perdana ini. "Kita juga menyediakan aliran TVET pengurusan vokasional dan di bawah kementerian sendiri, kita ada lebih 260 institusi TVET yang menyediakan pelbagai program."Mereka juga berpeluang selepas ini untuk ke peringkat pengajian yang lebih tinggi, sampai ke peringkat PHD sekalipun," katanya.

(Ketua Setiausaha Kementerian Kemajuan Desa dan Wilayah, Datuk Seri Ramlan Harun)

Beliau bercakap dalam sidang media selepas menyampaikan anugerah kepada 123 pelajar orang asli pada Majlis Anugerah Murid Cemerlang Jabatan Kemajuan Orang Asli (JAKOA) SPM dan STPM tahun 2022, di sini hari ini.86 orang daripadanya mendapat keputusan 5A ke atas dalam SPM, manakala 37 murid masing-masing cemerlang dengan PNGK 2.80 ke atas.Sementara itu, sebagai inspirasi kepada masyarakat orang asli, dua pelajar iaitu Mazwin Faulin a/p Mohd Azlin, dinobat pelajar cemerlang STPM dengan PNGK: 3.84.Manakala Nurul Atiqah Ithnani Idrus dinobat pelajar cemerlang SPM, selepas memperoleh 10A."Saya hendak menjadi contoh kepada adik-adik dan ingin mengubah kehidupan kedua ibu bapa, juga kehidupan saya sendiri," kata Mazwin Faulin.

"Ini membuktikan orang asli boleh berjaya dan kami juga sudah maju ke depan sama seperti orang yang lain," menurut Nurul Atiqah Ithnani.


(Program itu disasarkan kepada golongan B40 dan penerima bantuan eKasih Miskin dalam kawasan DUN Indera Kayangan)

KANGAR, 21 Julai- Seramai 400 penduduk kawasan Dewan Undangan Negeri (DUN) Indera Kayangan menerima manfaat menerusi pelaksanaan Program Jom Menabung Bersama SSPN dan Subsidi Cermin Mata.  Program itu disasarkan kepada golongan B40 dan penerima bantuan eKasih Miskin dalam kawasan DUN Indera Kayangan.  Menurut ADUN, Gan Ay Ling, program Jom Menabung bersama SSPN bertujuan mengalakkan amalan menabung dalam kalangan ibu bapa dan pelajar sebagai satu langkah persediaan awal ke pusat pengajian tinggi selepas memperoleh keputusan peperiksaan Sijil Pelajaran Malaysia (SPM) atau Sijil Tinggi Persekolahan Malaysia (STPM).  Program bersubsidi itu terbuka kepada pelajar berumur 9 hingga 15 tahun dalam DUN Indera Kayangan.Subsidi RM20 diberikan kepada yang menabung RM30 dan RM50 kepada yang menabung RM50. Manakala Program Subsidi Cermin Mata dihadkan kepada dua orang setiap keluarga terdiri daripada seorang dewasa berusia 60 tahun ke atas dan kanak-kanak dalam kalangan pelajar sekolah rendah atau menengah.  "Subsidi sebanyak RM200 diberi kepada golongan dewasa yang membuat cermin mata dan RM100 bagi kanak-kanak dengan konsep buat dahulu cermin mata di mana-mana pusat optometri dan menuntut semula subsidi di Pusat Khidmat DUN Indera Kayangan," kata Gan di Program Jom Menabung Bersama SSPN dan Subsidi Cermin Mata di perkarangan sebuah pasar raya di sini. Berdasarkan sambutan baik yang diterima, program itu akan diperluas ke kawasan DUN lain di seluruh Perlis.

(Program Jom Menabung, subsidi cermin mata akan diperluas)


Kunjungan ulama India, Mesir perkukuh kerjasama dalam pendidikan - Mohd Na’im

PUTRAJAYA, 21 Julai- Menteri di Jabatan Perdana Menteri (Hal Ehwal Agama), Datuk Dr. Mohd Na’im Mokhtar hari ini menerima kunjungan hormat dari Mufti Besar India, Al-Allamah Syeikh Abu Bakar Ahmad dan Ulama Al Azhar Mesir, Al Allamah Sheikh Dr. Usamah Sayyid Al Azhari di pejabatnya di Kompleks Islam Putrajaya.  Menurut Mohd Na’im, kunjungan itu dapat mewujudkan kerjasama dalam bidang pendidikan terutama kajian ilmu Islam dan hadis.  "Kedua-dua ulama ini hadir membuat kunjungan di Pejabat Menteri di Jabatan Perdana Menteri (Hal Ehwal Agama) sebagai satu usaha memperkukuhkan hubungan antara  Mesir dan juga India dan dengan Kerajaan Malaysia khususnya dalam konteks pendidikan," katanya kepada pemberita di sini. Menurutnya, dalam rangka lawatan Syeikh Abu Bakar ke negara ini, beberapa sesi majlis ilmu termasuk Seminar Penghayatan Sahih Al-Bukhari akan diadakan esok di Putrajaya yang dijangka turut dihadiri Perdana Menteri, Datuk Seri Anwar Ibrahim.  Tambah Mohd Na’im, beliau sangat berbesar hati dan merakamkan setinggi-tinggi penghargaan kepada Syeikh Abu Bakar dan Sheikh Usamah di atas kunjungan tersebut dan mengharapkan agar masyarakat Malaysia memperoleh manfaat daripada kehadiran kedua-dua ulama tersebut.


Diaspora Malaysia di Vietnam hargai sokongan kerajaan

(Datuk Seri Anwar berucap dalam Majlis Ramah Mesra Bersama Perdana Menteri bersama diaspora Malaysia)

HANOI, 21 Julai- Memperluas kerjasama dan meningkatkan hubungan baik antara kedua-dua negara dilihat mampu meningkatkan potensi pelaburan di Vietnam.  Itu reaksi diaspora Malaysia yang ditemui selepas majlis beramah mesra bersama Perdana Menteri, Datuk Seri Anwar Ibrahim di sini. Bagi syarikat pelabur, potensi pelaburan di Vietnam harus dilihat secara positif dan perlu dilaksanakan dengan sokongan kerajaan.  "Potensi perniagaan Malaysia masuk Vietnam dilakukan menerusi MATRADE. Melalui MATRADE kita boleh menjalin kerjasama antara pelabur dengan kerajaan seperti dalam membekalkan bahan mentah. Kita sentiasa menyokong dewan perdagangan Malaysia," kata Setiausaha Kehormat Malaysia Business Chamber Vietnam, Evonne Chan.  "Bagus, Vietnam adalah negara yang sedang mengembang dengan amat cepat sebab FDI datang sini. Saya rasa penyertaan syarikat Malaysia kurang berbanding dengan Singapura, Korea dan Jepun."Saya fikir lawatan rasmi PMX (Perdana Menteri ke-10) adalah bagus. Kedua-dua negara boleh meluaskan lagi kerjasama sedia ada," kata Ketua Pengarah Noi Bai Industrial Zone, John Au.  "Banyak potensi di Vietnam terutama sektor perkilangan yang operasinya sedang beralih kepada teknologi berpusat," kata Presiden Malaysia Business Chamber Vietnam, Datuk Theng Bee Han. Lawatan sulung Anwar selama dua hari cukup bermakna buat rakyat Malaysia di sini bukan sahaja membawa pelaburan dari Malaysia, malah membuka jalan hubungan perdagangan antara dua negara.  Dalam majlis sama, perdana menteri meluangkan masa beramah mesra dengan rakyat Malaysia yang menetap di Vietnam di samping mengadakan dialog bersemuka merangkumi pelbagai perkara.


PM puji resolusi UNHRC bendung kebencian agama

PUTRAJAYA, 21 Julai – Perdana Menteri, Datuk Seri Anwar Ibrahim memuji tindakan Majlis Hak Asasi Manusia Pertubuhan Bangsa-Bangsa Bersatu (UNHRC) meluluskan resolusi menangani kebencian agama susulan insiden membakar Al-Quran yang berlaku di Sweden, bulan lalu.Anwar menegaskan, amat malang apabila ada antara negara anggota yang tidak bersetuju dengan resolusi tersebut dengan alasan kononnya atas dasar kebebasan bersuara walaupun langkah progresif ini diambil bagi menentang Islamofobia.Beliau berkata, penggunaan kebebasan bersuara yang memalukan sebagai perisai, menyebabkan ia terdedah kepada penyalahgunaan dalam membenarkan kebencian dan kekejaman daripada menentang kezaliman.

“Sama seperti kita menolak keterlaluan totalitarianisme, tanggapan ekstremis tentang kebebasan adalah sama-sama merugikan masyarakat, yang boleh membawa kepada pelanggaran terhadap keselamatan dan hak orang lain untuk hidup,” kata Anwar menerusi kenyataan, hari ini.Resolusi berkenaan diusulkan oleh Pakistan yang mewakili Pertubuhan Kerjasama Islam (OIC) dengan 28 daripada 47 negara anggota UNHRC menyokong draf resolusi itu, termasuk Malaysia, China, Ukraine dan sebahagian besar negara Afrika.Antara negara barat yang menentang resolusi berkenaan terdiri dariapada Amerika Syarikat, United Kingdom, Jerman dan Perancis.Anwar berkata, Islamofobia merupakan racun yang boleh mengancam negara-negara barat sama seperti ia mengancam umat Islam di mana-mana negara yang mereka tinggal.“Semua masyarakat tidak boleh menyelesaikan isu ini dengan membakar dan mencemarkan kitab masing-masing, tetapi perlu dibaca dan terlibat menerusi dialog,” katanya.Biarpun UNHRC berani menentang kebencian ini, Perdana Menteri berharap golongan penentang itu dapat menggunakan kuasa mereka dengan memastikan segala tindakan dan kata-kata tidak menjerumuskan kepada keburukan dan ketidakadilan terhadap rakyat serta hak mereka yang dipertahankan.


Lebih 8,000 premis dipasang penggera automatik - JBPM

PUTRAJAYA, 21 Julai- Sebanyak 8,500 premis berisiko terbakar telah dipasang penggera automatik. Menurut Ketua Pengarah Jabatan Bomba dan Penyelamat Malaysia (JBPM), Datuk Abdul Wahab Mat Yasin, pemasangan itu bagi memastikan pihak bomba bertindak dengan cepat sekiranya berlaku kebakaran. "Ini satu sistem yang dapat memberi input awal kepada jabatan bomba sekiranya berlaku kemalangan. Tidak semua bangunan terlibat dengan pemasangan sistem ini. Ia ditetapkan kepada semua bangunan yang ditetapkan, tertakluk dalam akta bomba," katanya selepas menandatangani Kontrak Perjanjian Sistem Pengawasan Kebakaran Automatik (SPKA) antara JBPM dengan Iscada Net Sdn. Bhd dalam Majlis Perhimpunan Bulanan Bagi Bulan Julai 2023 Ibu Pejabat JBPM, Putrajaya.Dalam majlis sama, beliau turut menandatangani Memorandum Persefahaman (MoU) antara JBPM dan Sirim QAS International Sdn. Bhd.Sementara itu, beliau juga memaklumkan satu perjumpaan bersama Premier Sarawak, Tan Seri Abang Johari Tun Openg akan diadakan bulan depan bagi membincangkan berkenaan tapak tanah membina pangkalan udara di negeri tersebut. "Untuk Sabah sebenarnya saya telah berbincang dengan Setiausaha Kerajaan Negeri Sabah tentang keperluan tapak ini. Setiausaha Kerajaan Negeri Sabah bersedia membantu pihak bomba bagi mewujudkan pangkalan udara khusus untuk negeri Sabah. Ia menjadi fokus utama kita untuk mengembangkan operasi udara," katanya.


Satu lagi cawangan pejabat pasport dibuka di Putrajaya

(Saifuddin (kanan) pada Majlis Sambutan Hari Imigresen 2023 hari ini)

PUTRAJAYA, 21 Julai- Jabatan Imigresen Malaysia (JIM) akan membuka cawangan pejabat pasport baharu yang dijangka dapat beroperasi sepenuhnya, tiga bulan lagi.Menteri Dalam Negeri, Datuk Seri Saifuddin Nasution Ismail berkata cawangan baharu itu akan dibuka di pusat beli belah Shaftsbury Putrajaya Mall, yang terletak di Presint 1, di sini.Pembukaannya dijangka dapat memberi kemudahan kepada komuniti yang tinggal di sekitar Serdang, Sungai Besi, Dengkil, Cyberjaya dan Cheras."Kami yakin dapat mengurangkan kesesakan di waktu puncak bagi pejabat pasport di Ibu Pejabat Imigresen Malaysia di Presint 2, Putrajaya."Ini dalam fasa akhir yang akan mengambil masa sedikit sahaja lagi, dalam dua ke tiga bulan untuk ubah suai yang tidak terlalu major sifatnya."Jadi kita umumkan dulu dan dalam masa tiga bulan kita harap dapat melancarkan satu pejabat baharu ini," katanya dalam sidang media selepas menyempurnakan Majlis Sambutan Hari Imigresen 2023, di sini hari ini.

(Menteri Dalam Negeri, Datuk Seri Saifuddin Nasution Ismail)

Tambah beliau, bagi tempoh 1 Januari hingga 30 Jun lalu, Imigresen telah mengeluarkan sejumlah 1,613,751 pasport di seluruh negara.Daripada jumlah itu, pejabat pasport di Ibu Pejabat Imigresen telah memproses permohonan dan mengeluarkan 68,416 pasport dengan purata permohonan dan pengeluaran 400 pasport sehari.

Imigresen buka pusat verifikasi RTK 2.0Sementara itu, Saifuddin berkata Imigresen akan membuka pusat sehenti untuk proses verifikasi permohonan pekerja asing oleh majikan dalam program Rekalibrasi Tenaga Kerja 2.0 (RTK 2.0) bermula 15 Ogos ini.Ia bagi memudahcara urusan majikan yang telah mendaftar serta mempercepatkan urusan proses RTK 2.0 agar Pas Lawatan Kerja Sementara (PLKS) dapat dikeluarkan dengan kadar segera kepada pekerja asing terlibat.Jelasnya pusat sehenti verifikasi permohonan RTK itu akan dibuka di beberapa lokasi terpilih di kawasan Lembah Klang bermula daripada ibu pejabat JIM Putrajaya.Pembukaan pusat sehenti seterusnya akan dilaksanakan secara berperingkat di lokasi terpilih yang akan diumumkan kelak."Dengan tambahan pusat sehenti ini maka majikan tidak perlu lagi, sebelum ini dia diberi tarikh temujanji, sekarang boleh 'walk in'."Ini adalah ikhtiar kita untuk membantu memprcepatkan proses RTK 2.0 supaya pas lawatan itu boleh dikeluarkan dengan kadar segera," katanya.Sejak 27 Januari hingga 14 Julai lalu, Program RTK 2.0 telah menerima dan mendaftar 379,668 permohonan yang melibatkan 51,753 majikan dan 720,099 pekerja. Daripada jumlah pekerja yang berdaftar itu, seramai 203,677 telah selesai membuat verifikasi.


KPDN rampas 2,505 barang tiruan di Jalan Petaling

KUALA LUMPUR, 21 Julai - Op Putra 3.0 yang dijalankan Kementerian Perdagangan Dalam Negeri dan Kos Sara Hidup (KPDN) dengan kerjasama Polis Diraja Malaysia (PDRM) berjaya menyita sebanyak 2,505 pelbagai barangan tiruan yang dijual di Jalan Petaling.Pengarah KPDN Kuala Lumpur, Ariffin Samsudin berkata serbuan membabitkan sembilan premis iaitu gerai, kedai dan stor yang dijadikan tempat menyimpan pelbagai barang tiruan terdiri daripada jam tangan, beg tangan, dompet, gelang dan cincin.

"Kesemua 2,505 unit barangan ini telah dirampas membabitkan nilai kira-kira RM250,000. Barangan ini berkualiti tinggi dan harga jualan bermula RM400 hingga RM4,000 seunit. Berdasarkan maklumat yang diperoleh seutas jam tangan tiruan berjenama ini boleh dijual dengan harga RM750 hingga RM4,000," katanya pada sidang media di stor Segambut KPDN KL, di sini.Tambah Ariffin, operasi yang dilakukan pada 18 Julai itu turut menahan dua lelaki dan seorang wanita tempatan disyaki pemilik premis untuk membantu siasatan.Katanya, tindakan akan diambil mengikut Akta Cap Dagangan 2019 dan Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2011.


JAKIM diarah bekerjasama dengan SKMM, PDRM banteras ajaran sesat di media sosial

(Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar)

PUTRAJAYA, 21 Julai- Jabatan Kemajuan Islam Malaysia (JAKIM) diarah untuk bekerjasama dengan Suruhanjaya Komunikasi dan Multimedia Malaysia (SKMM) untuk mengenal pasti sebarang isu berkaitan penyebaran ajaran sesat di media sosial.  Ini susulan tersebarnya video pengakuan berani pengikut ajaran sesat yang dibawa oleh Suhaini Mohammad (Sohai Ibnu Muhammad) atau SiHulk yang semakin berleluasa baru-baru ini.Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, mereka yang mempunyai maklumat berkaitan kumpulan ajaran sesat itu juga diminta segera tampil membuat laporan kepada pihak PDRM, SKMM dan Jabatan Agama Islam Negeri (JAIN).“Jawatankuasa Muzakarah Majlis Kebangsaan Bagi Hal Ehwal Agama Islam Malaysia (MKI) Kali Ke-117 yang bersidang pada 25 hingga 29 Ogos 2020 telah memutuskan bahawa ajaran dan fahaman SiHulk sebagai sesat, menyeleweng daripada ajaran Islam berdasarkan akidah Ahli Sunnah Wal Jamaah."Jadi amat penting dengan adanya kerjasama pihak SKMM untuk membuat rujukan dan membuat keputusan yang segera sebab harapan kita apabila video-video sebegini dimuat naik melibatkan ajaran sesat jika ada pakar rujuk maka mereka akan bertindak segera untuk menghapuskan sebelum video itu tular," katanya. Jelas Dr Mohd Na'im lagi pihak JAKIM telah menyalurkan maklumat mengenai ajaran dan kegiatan kumpulan SiHulk kepada pihak JAIN iaitu Jabatan Agama Islam Melaka dan Jabatan Agama Islam Selangor untuk tindakan penguatkuasaan.Beliau ditemui selepas mendapat kunjungan hormat daripada Mufti Besar India, Al-Allamah Sheikh Abu Bakar Ahmad bersama Ulama Al Azhar Al-Allamah Sheikh Dr. Usamah Sayyid Al Azhari di Kompleks Islam Putrajaya.  Ajaran sesat SiHulk kembali menjadi perdebatan hangat setelah beberapa video daripada individu yang menyatakan mereka menyokong fahaman yang dibawa tular di media sosial.Antaranya video yang dimuat naik melalui Facebook Nurul Sakinah dan Iffat Muhammad yang bertajuk `Nabi Muhammad itu adalah Allah’.

Bagaimanapun setakat semalam, ia tidak lagi dapat diakses.Mana-mana individu yang didapati terbabit dalam kesalahan yang berhubungan dengan kesucian agama Islam seperti penyebaran ajaran sesat boleh dikenakan tindakan mengikut Akta/Enakmen Kesalahan Jenayah Syariah Negeri-Negeri.

(Tangkap layar video pengikut SiHulk yang tular di media sosial)


Murid cedera ditimpa tangki pam tandas diberi sesi kaunseling

(Pelajar Tahun Tiga yang cedera ditimpa tangki pam tandas)

IPOH, 21 Julai - Jabatan Pendidikan Negeri (JPN) Perak akan memberikan perkhidmatan kaunseling kepada seorang murid perempuan Tahun Tiga yang cedera selepas ditimpa tangki pam tandas di Sekolah Kebangsaan (SK) Perpaduan, Taman Perpaduan di sini, pada Selasa lalu.Ahli Dewan Undangan Negeri (ADUN) Hulu Kinta, Muhamad Arafat Varisai Mahamad berkata perkara itu dimaklumkan oleh Menteri Pendidikan Fadhlina Sidek ketika menghubungi beliau pagi tadi."Sesi kaunseling akan dimulakan oleh pihak sekolah dan JPN, serta bantuan kepakaran dari Bahagian Psikologi dan Kaunseling Kementerian Pendidikan Malaysia (KPM) bagi sesi kaunseling."Perjumpaan dan perbincangan bersama ibu bapa mangsa akan dilakukan dalam masa terdekat, tengok keadaan adik (mangsa) macam mana terlebih dahulu, sama ada sesi kaunseling di rumah atau di sekolah," katanya selepas mengadakan lawatan ke sekolah berkenan dan menyampaikan sumbangan kepada mangsa.Tambah beliau, bagi tindakan jangka pendek Jabatan Kerja Raya (JKR) sudah dimaklumkan mengenai insiden tersebut dan akan memasang bracket (pengikat) pada kesemua tangki pam tandas di sekolah berkenaan.

(Tangki pam tandas jenis seramik terjatuh dari ketinggian 7 meter dan terkena kepala mangsa)

Sementara itu, ibu mangsa, Nor Azizawati Ismail, 37, yang juga merupakan suri rumah berharap langkah segera dapat diambil bagi mengelak kejadian sama berulang."Saya risau insiden yang sama akan berlaku lagi, kalau boleh pam tandas seraaik diganti dengan plastik untuk kegunaan pelajar di sekolah," katanya.Malang tidak berbau itu menimpa anak keempat daripada lima beradik ketika dia hendak mengepam tandas selepas menggunakannya.Dalam kejadian pada Selasa lalu, tangki pam tandas jenis seramik terjatuh dari ketinggian 7 meter dan terkena kepala murid itu yang bersekolah pada sesi petang.Murid itu dibawa ke Hospital Raja Permaisuri Bainun (HRPM) untuk mendapatkan rawatan lanjut.Pemeriksaan X-ray mendapati tiada sebarang kecederaan serius pada murid tersebut.


Perjanjian, rundingan akses 5G bersama DNB capai persetujuan

KUALA LUMPUR, 21 Julai - Pasukan Petugas Pelaksanaan Dwirangkaian 5G berjaya mencapai persetujuan berhubung penyertaan ekuiti dan perjanjian akses 5G bersama Digital Nasional Berhad (DNB). Pasukan tersebut dipengerusikan secara bersama oleh Ketua Setiausaha Perbendaharaan, Datuk Johan Mahmood dan Ketua Setiausaha Kementerian Komunikasi dan Digital (KKD), Datuk Mohamad Fauzi Md Isa.Menteri KKD, Fahmi Fadzil berkata Celcom, Digi, Maxis, Telekom Malaysia, U-Mobile dan YTL Communications akan memuktamadkan proses pemegangan saham dalam DNB.

"Ini sekali gus menyokong pembangunan rangkaian 5G oleh DNB sehingga mencapai 80 peratus liputan di kawasan berpenduduk menjelang penghujung tahun ini, sebelum beralih kepada model dwirangkaian seawal Januari 2024. “Pihak syarikat penyedia perkhidmatan akan mengambil semua tindakan tatakelola sewajarnya bagi menyempurnakan proses ini,” kata Fahmi menerusi kenyataan.Setakat 30 Jun lalu, DNB telah membangunkan infrastruktur rangkaian 5G meliputi 64.7 peratus liputan di kawasan berpenduduk dan berada di landasan tepat bagi mencapai sasaran ditetapkan.


8,000 aduan berkaitan kepenggunaan diterima menerusi Aduan Suri

KUALA LUMPUR, 21 Julai - Sebanyak 8,000 aduan berkaitan kepenggunaan diterima menerusi platform Aduan Suri Kementerian Perdagangan Dalam Negeri dan Kos Sara Hidup (KPDN) bagi tempoh Januari hingga Jun tahun ini.Timbalan Ketua Setiausaha (Pendayaupayaan Penguna dan Pengurusan) KPDN, Roszanina Wahab berkata statistik itu membuktikan kesedaran pengguna terutama golongan suri rumah sebagai pembeli dan pengguna semakin meningkat.

"Bila kita perkenalkan kod QR aduan suri, memang kita sasarkan suri rumah tangga untuk buat aduan. Ini kerana suri rumah selalu ke pasar, selalu pergi ke kedai runcit, pasar raya besar untuk beli barangan," katanya ketika ditemui pemberita di Angkasapuri, di sini.Tambah Roszanina, selain platform Aduan Suri pengguna juga boleh mengemukakan sebarang aduan menerusi lapan saluran yang disediakan termasuk Portal e-Aduan, aplikasi WhatsApp dan aplikasi ezAdu KPDN.


LPP Kedah peruntuk RM39 juta kepada 18,200 pesawah berdaftar

SUNGAI PETANI, 21 Julai - Sebanyak RM39 juta semusim diperuntuk kepada 18,200 pesawah berdaftar melalui Lembaga Pertubuhan Peladang (LPP) Kedah bagi membiayai program Skim Baja Padi Kerajaan Persekutuan, Skim Insentif Pengeluaran Padi dan Insentif Pembajakan kepada Pesawah.Pengarah LPP negeri Kedah, Azizul Lebai Ishak berkata ketiga-tiga program itu merupakan usaha kerajaan bagi meningkatkan pengeluaran padi negara selain menambah pendapatan penanam padi.

"Kita berterima kasih kepada kerajaan sekarang ini kerana telah membantu rakyat-rakyat yang terlibat terutamanya dalam sektor pertanian industri padi," kata Azizul ketika ditemui RTM, di sini.Tambah Azizul, pemberian peruntukan akan diberikan kepada pengusaha yang mengerjakan sawah dengan keluasan maksimum 25 ekar.Ini melibatkan kawasan seluas kira-kira 34,000 hektar bagi kawasan di luar Jelapang.  LPP mempunyai 20 Pertubuhan Peladang Kawasan di Kedah dengan keahlian seramai 56,000 peserta.


Dua beranak maut, kereta bertembung lori di Jalan Gua Musang-Jeli

(Keadaan kenderaan mangsa terbabit dalam kemalangan di KM 37 Jalan Gua Musang-Jeli/ Foto PDRM)

GUA MUSANG, 21 Julai - Dua beranak maut dan seorang cedera selepas kereta yang dinaiki mereka bertembung dengan sebuah lori muatan kayu di Kilometer 37 Jalan Gua Musang-Jeli, dalam kejadian kira-kira 6.15 petang, semalam.Ketua Polis Daerah Gua Musang, Supt Sik Choon Foo memaklumkan mangsa yang bekerja sebagai pemandu ambulans, Mohd Zuki Mohamed Ali, 55, bersama anaknya Muhammad Hasbullah, 15, maut di tempat kejadian.Sementara itu, seorang lagi anak mangsa, Muhamad Huzaifah, 18, mengalami kecederaan di dada. "Siasatan awal mendapati mangsa bersama dua anak lelakinya dalam perjalanan dari arah Gua Musang menuju ke Jeli. "Kenderaan mangsa dipercayai telah masuk ke laluan lori yang membawa muatan kayu dari arah bertentangan ketika melalui jalan yang sedikit berselekoh, menyebabkan kedua-dua kenderaan bertembung," katanya dalam kenyataan hari ini. Kedua-dua mangsa yang meninggal dunia dan cedera dibawa ke Hospital Gua Musang, manakala pemandu lori tidak mengalami sebarang kecederaan. Kes disiasat mengikut Seksyen 41(1) Akta Pengangkutan Jalan 1987 kerana memandu secara melulu sehingga menyebabkan kematian.

(Pasukan bomba dan penyelamat di lokasi kejadian kemalangan maut membabitkan kereta dan lori muatan kayu di Kilometer 37 Jalan Gua Musang-Jeli)


Malaysia, AS tingkatkan hubungan ketenteraan menerusi Keris Strike

KOK LANAS, 21 Julai - Tentera Darat Malaysia (TDM) menerusi Briged Kelapan Infantri Malaysia (8 Bgd) dan United States Army Pacific Command (USARPAC) melaksanakan Eksesais Keris Strike Siri 28/2023 bertempat di Kem Desa Pahlawan, Kelantan. Eksesais yang berkonsepkan latihan Cross Training Exercise (CTX), Subject Matter Exchange (SMEE) dan Command Post Exercise (CPX) itu berlangsung selama tiga minggu bermula 17 Julai lalu sehingga 4 Ogos depan.  Turun diadakan Field Training Exercise (FTX) melibatkan aturgerak anggota dan aset ketenteraan kedua-dua negara di sekitar Hulu Terengganu, Dungun dan Kemaman.

"Pelaksanaan eksesais bilateral ini bertujuan meningkatkan kesiagaan tempur antara TDM dan USARPAC di samping mengeratkan lagi hubungan dua hala serta kerjasama ketenteraan antara kedua-dua negara," kata Markas Divisyen Kedua Infantri menerusi kenyataan.  Upacara Pembukaan Eksesais disempurnakan Panglima Divisyen Kedua Infantri Malaysia (2 Divisyen), Mej Jen Datuk Pahlawan Muhammad Huzaimi Sabri di Kem Desa Pahlawan, di sini. Seramai 15 Pegawai dan 1,100 anggota lain-lain pangkat dari TDM dan USARPAC terlibat dalam perbarisan yang turut dihadiri Pegawai Kanan Pertahanan, Atase Pertahanan AS ke Malaysia, Kapten Pasit Somboonpakron.


Projek tebatan banjir LPT1: Laluan kontra di Lebuhraya KL-Karak diaktifkan

(Maklumat pengaktifan laluan kontra KM 123.10- KM 124.70 LPT1 mulai semalam)

KUANTAN, 21 Julai- Laluan kontra di Lebuhraya Kuala Lumpur - Karak (KLK) membabitkan laluan dari Kilometer (KM) 123.10 hingga KM124.70 arah Kuantan diaktifkan bermula semalam. Ia bertujuan meminimumkan gangguan aliran trafik utama susulan kerja projek tebatan banjir di Lebuhraya Pantai Timur 1 (LPT1).Pengerusi Eksekutif ANIH Berhad, Datuk Nik Fauzi Tan Sri Dr Nik Hussein memaklumkan projek tebatan banjir berkenaan membabitkan penambakan laluan utama dan kawasan sekitarnya.Selain itu, menaikkan tahap ketinggian laluan utama, penambahbaikan menyeluruh kepada laluan air sedia ada, dan pembinaan saluran air tambahan di kawasan tersebut."Projek tebatan banjir ini bertujuan menangani peningkatan paras sungai dan kawasan tadahan hujan yang sebelum ini menjejaskan laluan utama LPT1."Skop kerja ini akan membabitkan 14 kawasan yang dikenal pasti di laluan utama di dalam Right of Way (RoW) lebuh raya terbabit," katanya dalam satu kenyataan.

(Menteri Kerja Raya, Datuk Seri Alexander Nanta Linggi turun padang meninjau keadaan kerja-kerja di tapak projek tebatan banjir di KM124 LPT 1/ FB Lebuhraya Pantai Timur)

Mengulas lanjut, Nik Fauzi berkata, sejak LPT1 dibuka, empat kejadian banjir berlaku iaitu pada 2007, 2014, Januari 2021 dan Disember 2021 yang mengakibatkn lebuh raya ditutup kepada semua jenis kenderaan selama beberapa hari.Keseluruhan projek tebatan banjir dijangka mengambil masa empat tahun melibatkan kerja-kerja menaikkan paras permukaan jalan sedia ada berdasarkan paras banjir tertinggi yang direkodkan di LPT1.Ia juga meliputi pembinaan selenggaraan tambahan di kawasan terjejas untuk mengelakkan air daripada masuk ke laluan utama.Pengguna laluan dinasihat merancang perjalanan dan mematuhi papan arah serta arahan petugas di lokasi.


Kapal Kargo Karam: Operasi SAR berdepan kesukaran

SEBUYAU, 21 Julai - Operasi mencari dan menyelamat (SAR) sembilan anak kapal yang hilang berdepan kesukaran selepas kapal kargo yang dinaiki mereka dipercayai karam dan terbalik di kawasan perairan Pulau Burung di Sebuyau, Sarawak.Pengarah Maritim Sarawak, Laksamana Pertama Maritim Zin Azman Md Yunus, berkata ini kerana kedudukan kapal yang terbalik dan tersangkut di perairan cetek."Setakat ini masih terlalu awal untuk kita menentukan bahawa sembilan mangsa terperangkap di bawah kapal. Kami akan perluaskan operasi pencarian di perairan Pulau Burung Sekiranya masih tiada penemuan kesemua mangsa, pihak kami akan membuat pemeriksaan menggunakan kaedah menyelam," katanya kepada RTM.Difahamkan sembilan krew itu merupakan empat warga Malaysia, empat orang warga Myanmar dan seorang warga Indonesia.Semalam, pihak bomba menerima laporan berhubung insiden tersebut kira-kira pukul 2 petang sebelum mengerahkan sepasukan anggota dari Balai Bomba dan Penyelamat (BBP) Simunjan ke lokasi jeti feri Batang Lupar,Setakat 3.20 petang semalam, kapal KM Kota Kinabalu yang berada di lokasi kejadian tidak menemui kesemua mangsa.Antara aset yang telah dikerahkan ke lokasi kejadian ialah jenis kapal Agensi Penguatkuasaan Maritim Malaysia (APMM), bot Kilat 35 dan aset udara AS355N Pasukan Gerakan Udara PDRM.Kapal kargo sepanjang 56 meter itu dipercayai karam semasa pelayaran membawa batu kelikir dari Kuching ke Sibu.Difahamkan, insiden terbabit berlaku akibat cuaca ribut beserta dengan angin dan hujan kuat sehingga menyebabkan kapal kargo terbabit terbalik.


Empat pelajar wakili Malaysia ke Olimpiad Linguistik Antarabangsa (IOL) 2023

KUALA LUMPUR, 21 Julai – Empat pelajar sekolah menengah bakal mewakili Malaysia ke Olimpiad Linguistik Antarabangsa (IOL) 2023 di Bansko, Bulgaria pada 23 hingga 29 Julai ini.Empat pelajar tersebut, Ho Janson, Chin Yong Hong, Lim Ming Wen dan Tan Hong Zher terpilih daripada 13 pelajar terbaik yang menyertai Olimpiad Linguistik Asia Pasifik (APLO) 2023 yang telah diadakan pada 9 April lalu. APLO merupakan olimpiad linguistik peringkat serantau yang diadakan bertujuan meningkatkan minat dan perhatian terhadap bidang bahasa dan linguistik dalam kalangan pelajar sekolah di rantau Asia Pasifik.

Pada tahun ini, pasukan Malaysia menduduki tempat ketujuh daripada keseluruhan negara yang bertanding dalam APLO.Salah seorang daripada empat pelajar tersebut, Ho Janson, mendapat tempat ke-31 daripada keseluruhan peserta APLO sekali gus mendapat pingat perak.IOL merupakan salah satu daripada 13 olimpiad sains antarabangsa yang dipertandingkan bagi pelajar sekolah menengah dan Malaysia merupakan ahli dan negara peserta IOL sejak tahun 2018.


Lapan pelajar terbaik jalani kem latihan Olimpiad Astronomi Malaysia

(Para peserta bersama pelatih Kem Latihan Olimpiad Astronomi Malaysia)

KUALA LUMPUR, 21 Julai- Seramai lapan pelajar terbaik terpilih untuk menjalani Kem Latihan Olimpiad Astronomi Malaysia (MyAO) yang diadakan di Cosmos PIXO, Tech Dome, Pulau Pinang, baru-baru ini.Kem tersebut bertujuan memberi latihan dan persediaan dalam memilih lima pelajar terbaik untuk mewakili Malaysia ke Olimpiad Astronomi Antarabangsa (IAO) ke-27 yang akan diadakan pada Oktober nanti.Dalam sesi latihan tersebut, para pelajar didedahkan dengan latihan berbeza seperti teoretikal, amali dan pembelajaran cerapan. Pengerusi Pertubuhan Astronomi Pulau Pinang (ASP), Dr. Chong Hon Yew antara yang turut berkongsi ilmu berkaitan, khususnya mengenai sfera cakerawala.

(Sesi pemerhatian suria bersama para pelatih)

Pelajar juga diberikan pengetahuan asas tentang teleskop membolehkan mereka berpeluang mencerap bulan dan bintang, selain mempelajari konsep fotometrik bagi melakukan aktiviti cerapan matahari. Pada sesi latihan itu juga mereka didedahkan tentang sistem suria dan latihan teleskop serta diberikan penerangan tentang sistem bintang, kosmologi dan pengukuran jarak bersudut.Kem latihan itu dilihat mencapai matlamat utama MyAO untuk menarik minat para pelajar sekolah menengah dalam bidang astronomi dan astrofizik.Sepanjang latihan juga, para pelajar memperlihatkan kemahiran masing-masing di samping bertukar-tukar buah fikiran dalam memperkukuhkan minat mereka dalam bidang astronomi.


47,715 pelajar sertai Pertandingan Kangaroo Math 2023

(Pemenang pingat emas 2022 bersama Pengarah Kangaroo Math Malaysia Encik Suhaimi Ramly dan Timbalan Pengarah Encik Iznan Shamsuddin/Foto Ardentedu)

KUALA LUMPUR, 21 Julai –Pertandingan matematik terbesar dunia, Kangaroo Math kembali dengan tahun ini menyaksikan penyertaan tertinggi sejak penganjuran pertama pada tahun 2013.

Seramai 47,715 pelajar dari 1,672 buah sekolah seluruh negara menyertai pertandingan tersebut bagi mencari peserta yang akan mewakili negara ke peringkat dunia.

Pertandingan yang dikenali sebagai Hari K atau K-Day itu diadakan serentak di semua sekolah yang menyertainya di seluruh negara pada 18 Mei lalu.

Selaras matlamat pertandingan untuk mendedahkan murid dengan soalan matematik yang digubal oleh pasukan pendidik matematik antarabangsa, Kangaroo Math mewajibkan peserta sama ada pelajar sekolah rendah dan menengah menjawab 20 hingga 24 soalan aneka pilihan (objektif) matematik; merangkumi topik Algebra, Teori Nombor, Geometri dan Logik.

Ke semua soalan dirangka menepati Kemahiran Berfikir Aras Tinggi (KBAT); mensyaratkan tiada kalkulator atau bahan rujukan dibenarkan semasa menjawab soalan.

Pertandingan ini juga dianjurkan begi memperkenalkan aktiviti pengayaan matematik kepada guru dan murid di Malaysia selain membolehkan para pelajar mengaplikasikan pengetahuan matematik yang mereka pelajari di sekolah.

Daripada 1,672 sekolah berdaftar untuk menyertai Kangaroo Math, Selangor mencatatkan penyertaan tertinggi dengan 316 buah sekolah, diikuti Johor (213 buah sekolah), Perak (193), Sarawak (180) dan Pulau Pinang (150).

Tiga sekolah pula mencatatkan penyertaan murid terbanyak iaitu Maktab Rendah Sains Mara (MRSM) Tun Ghafar Baba; disertai seramai 338 murid, SJKC Chong Cheng, Bayan Lepas (268) dan International Modern Arabic School (242).

Sebagai galakan dan penghargaan atas penyertaaan, kira-kira 10% daripada keseluruhan peserta bakal menerima pingat emas, perak dan gangsa bagi pertandingan Kangaroo Math tersebut.

Dijangka, 763 pelajar bakal menerima pingat emas, 1,596 bakal menerima pingat perak manakala 2,268 pelajar akan menerima pingat gangsa.

(Para peserta dari Sekolah Menengah Sains Tuanku Munawir, Seremban menjawab soalan Pertandingan Kangaroo Math pada 18 Mei 2023 lalu/Foto Ardentedu)

Ke semua penerima pingat emas akan dirai dalam satu majlis penyampaian anugerah pada satu tarikh yang akan ditetapkan kemudian.

Manakala peserta terbaik Kangaroo Math akan diundang untuk menyertai Ujian Pemilihan Kebangsaan bagi Olimpiad Matematik Antarabangsa (IMONST) dan peserta terbaik akan mewakili negara ke Olimpiad Matematik Antarabangsa (IMO).

Ke semua peserta pula akan menerima sijil penyertaan ditandatangani Pengerusi Association Kangourou Sans Frontieres (AKSF), Cik Meike Akveld dan Pengarah Kangaroo Math Malaysia, Encik Suhaimi Ramly.

Pertandingan Kangaroo Math merupakan Pertandingan matematik terbesar dunia dengan penyertaan lebih 4 juta peserta dari 96 buah negara seluruh dunia. Di Malaysia, pertandingan ini dianjurkan oleh Kangaroo Math Malaysia, bawah kendalian Ardent Education Consultations SB.


Tiada kenaikan harga barangan

(Datuk Seri Salahuddin ditemu bual selepas melancarkan Inisiatif Payung Rahmah bersempena Kempen “Kasih Sayang Ibu dan Si Manja”)

SUBANG JAYA, 20 Julai- Tiada kenaikan harga barangan akan berlaku, baik barangan kawalan bersubsidi mahupun barangan bukan kawalan.Itu jaminan Menteri Perdagangan Dalam Negeri dan Kos Sara Hidup, Datuk Seri Salahuddin Ayub."Kita ingin sekali lagi memberi keyakinan kepada rakyat bahawa 11 barang bersubsidi yang dikawal oleh kerajaan, hari ini kita berada di Mydin, beberapa hari lepas saya telah pergi ke beberapa pasar raya untuk kita buktikan sehingga dalam satu troli itu yang mengandungi beberapa barang asas makanan lebih kurang 20 hingga 25."Purata hanya pada harga 200 lebih sahaja dan sekali lagi tadi kita menyaksikan (harga) barang-barang asas itu tidak naik. Rakyat jangan bimbang," kata Salahuddin ketika melancarkan Inisiatif Payung Rahmah bersempena Kempen “Kasih Sayang Ibu dan Si Manja” di sini.Beliau juga berkata Kementerian Perdagangan Dalam Negeri dan Kos Sara Hidup memberi jaminan bantuan bekalan gula akan disalurkan dalam tempoh beberapa jam setelah menerima aduan.

Tindakan segera itu diambil bagi memastikan bekalan mencukupi."Kalau ada rungutan tentang kekurangan gula, adukan saja kepada kita. Dalam tempoh beberapa jam sahaja kita akan hantar bekalan," kata Salahuddin. Beliau berkata demikian ketika diminta mengulas mengenai masalah kekurangan bekalan gula yang dilaporkan berlaku di beberapa tempat seperti di Limbang, Sarawak.


Program khas jadikan Penjaga OKU sebagai kerjaya

(Datuk Seri Nancy semasa sidang media selepas hadir pada Program Jalinan Kasih Beiersdorf Bersama Rumah Ehsan dan Taman Sinar Harapan Kuala Kubu Bahru/BERNAMA)

KUALA KUBU BAHRU, 20 Julai- Program khas akan diwujudkan bagi memberi latihan khusus kepada penjaga golongan berkeperluan khas dan Orang Kurang Upaya (OKU). Menteri Pembangunan Wanita, Keluarga dan Masyarakat, Datuk Seri Nancy Shukri menjelaskan, program itu yang dijangka bermula tahun depan akan membolehkan penjaga menjadikan tugas berkenaan, sebagai kerjaya dan bukan lagi sekadar sukarela."Mereka perlu dilatih sebab kebanyakan di negara kita membantu kita secara sukarela," katanya kepada pemberita selepas melancarkan Program Jalinan Kasih Beiersdorf Bersama Rumah Ehsan dan Taman Sinar Harapan Kuala Kubu Bahru di sini. Beliau juga memaklumkan bahawa memandangkan perkara itu memerlukan peruntukan kewangan, perbincangan bersama Menteri Kewangan dan Menteri Ekonomi akan dibuat, sebelum dibawa kepada Kabinet."Kita baru mulakan perbincangan sebab ini perlukan peruntukan kewangan dan perancangan terperinci tetapi ini adalah salah satu kerjaya perlu diketengahkan," katanya.Beliau berkata institusi sosial akan menjadi agensi utama bagi membantu kementerian memberikan kursus dan latihan tersebut."Setakat ini ramai pihak yang datang kepada kita termasuk pihak universiti yang menawarkan kemahiran mereka dan tempat latihan," katanya.

(Datuk Seri Nancy di Program Jalinan Kasih Beiersdorf Bersama Rumah Ehsan dan Taman Sinar Harapan Kuala Kubu Bahru)